ועדת החינוך, התרבות והספורט, כנסת 18, פרוטוקול מספר 51, 2009-07-21 11:00

זבולון אורלב: אני מתכבד לפתוח את ישיבת הוועדה שתדון ותאשר או לא תאשר ותקבע את עמדתה באשר לבקשת שרת התרבות והספורט לאשר תקנות נהיגה ספורטיבית, (רישיון כלי תחרותי) התשס"ט-2009, תקנות הנהיגה הספורטיבית (רישיון נהיגה ספורטיבית) התשס"ט-2009, (תקנות הנהיגה הספורטיבית), הוראות בדבר עיסוק כמדריך מאמן, התשס"ט-2009.

זבולון אורלב: וגם תקנות הנהיגה הספורטיבית (תקנות הביטוח).

זבולון אורלב: מי מציג את התקנות?

יוסי ניסן: קודם כל, אני מאחל לך בהצלחה בתפקיד.

יוסי ניסן: אני מנהל את הרשות לנהיגה ספורטיבית.

זבולון אורלב: איפה במשרד התרבות?

יוסי ניסן: משרד הספורט, כן.

יוסי ניסן: רציתי להודות למירב שמסייעת לנו לחסוך זמן בוועדה עצמה.

יוסי ניסן: מה שמגיע – צריך לומר.

זבולון אורלב: אני מציע שאנחנו נקרא את התקנות.

זבולון אורלב: אני רוצה לקרוא את המכתב של השרה, לגוף העניין.

זבולון אורלב: אגב, גם היא מדברת על שלוש תקנות, היא לא מדברת על הביטוח.

מירב ישראלי: יש תקנות שאושרו והביטוח עוד לא אושר.

זבולון אורלב: צודקת.

זבולון אורלב: בתאריך כך וכך התקיימו ישיבות של ועדת החינוך, התרבות והספורט בכנסת ואושרו התקנות של רישיון כלי תחרותי, רישיון נהיגה ספורטיבית והוראות בדבר עיסוק כמדריך ומאמן.

זבולון אורלב: למרות שהתקנות אושרו על-ידי הוועדה, לא ניתן לפרסמן כיוון שהתקנות האלה מאזכרות תקנות שטרם הושלמה מלאכת התקנתן.

זבולון אורלב: לאור פיזורה של הכנסת ושינוי הרבה של הוועדה, אנו נדרשים על-ידי משרד המשפטים להביא תקנות אלו לדיון חוזר בוועדת החינוך.

זבולון אורלב: לאור העובדה כי התקנות האלו נידונו ואושרו בוועדת החינוך של הכנסת, כדי לקבל אישור מחודש של הוועדה הנוכחית, תקנות אלו, קיימה ועדת החינוך, התרבות והספורט של הכנסת הקודמת דיון בתקנות הנהיגה הספורטיבית, חובת ביטוח, אך טרם סיימה את מלאכתה.

זבולון אורלב: לאור האמור לעיל, אודה לקבל את אישורכם או לקיום דיון דחוף בתקנות אלה, רישיון כלי תחרותי, רישיון נהיגה ספורטיבית, הוראות בדבר עיסוק כמדריך ומאמן וכן אודה לקביעת מועד דיון דחוף בתקנות נהיגה ספורטיבית, חובת ביטוח, אשר טרם אושרו סופית, על-מנת שנוכל לקדם נושא זה.

זבולון אורלב: טוב.

רונית תירוש: אז זה משהו טכני כזה?

זבולון אורלב: לא לא.

זבולון אורלב: מאוד מאוד לא טכני.

זבולון אורלב: אני רק מציע בכל-זאת, הואיל והוועדה דנה מחדש ושני חברי הכנסת, שלושת חברי הכנסת הנוכחים כאן, חברת הכנסת רונית תירוש וחבר הכנסת אלי אפללו ואנוכי גם היינו חברים בוועדת החינוך של הכנסת הקודמת, אז אנחנו נרשה לעצמנו לעשות נהיגה ספורטיבית מהירה בשלוש התקנות הראשונות.

זבולון אורלב: בסדר?

זבולון אורלב: בבקשה.

יוסי ניסן: ברשותכם, נמצאים אתנו כאן אנשים, יועץ הביטוח שלנו, אם אפשר להתחיל עם הוועדה הזו ולשחרר אותו, זה יעזור לנו.

יוסי ניסן: אם זה לא מפריע.

זבולון אורלב: נתחיל עם תקנות הביטוח.

מירב ישראלי: תקנות הנהיגה הספורטיבית חובת ביטוח.

זבולון אורלב: חברת הכנסת רונית תירוש הודיעה שהואיל ובעלה הוא סוכן ביטוח והיא עלולה להיקלע לניגודי עניינים, על-פי עצתי היא לא תיקח את רשות הדיבור, ולק תצביע בתקנות האלה.

זבולון אורלב: אין צורך שהיא תעזוב את הישיבה, כפי שהציעה.

מירב ישראלי: בתוקף סמכותי לפי סעיפים 15 ו- 33 לחוק הנהיגה הספורטיבית, בהתייעצות עם המפקח על הביטוח ובאישור ועדת החינוך, התרבות והספורט, אני מתקינה תקנות אלו.

מירב ישראלי: ביטוח הנהגים.

מירב ישראלי: הכיסוי הביטוחי בשל הוצאות חילוץ, פינוי, טיפול רפואי, עזרה, שירותי סיעוד ושירותי שיקום שיינתנו לנוהג בכלי תחרותי, לרבות מי שנוסע בכלי תחרותי שלא כנהג, בשל נזק גוף שנגרם לו עקב נהיגה ספורטיבית שנערכה לפי הוראות החוק להלן – הנפגע, לא ייפחת מסכום של 150,000 שקלים חדשים לנפגע, באותו אירוע של נהיגה ספורטיבית ו- 300,000 שקלים חדשים לתקופת ביטוח שנתית.

מירב ישראלי: סכום ההשתתפות העצמית של כל מבוטח באירוע אחד של נהיגה ספורטיבית שייקבע בכיסוי הביטוחי, לא יעלה על 1,000 שקלים חדשים.

זבולון אורלב: יש הערות לתקנה מס' 1?

זבולון אורלב: יש שאלה – מה עם העדכון של הסכומים האלה, צריך מדי פעם לעדכן אותם?

זבולון אורלב: אם נוקבים בתקנות סכומים, ויש אינפלציה, היה 0.9%.

פיני שחר: גם בדיון הקודם זה עלה, כל הנושא של סכומי הביטוח ונתחיל ונגיב שכל התקנות האלה, נשלחו אלינו ועברו, הערנו עליהן וכל ההערות שלנו הוכנסו.

פיני שחר: הדבר היחידי שאמרנו שאנחנו לא יודעים לקבוע אותם ולא יודעים לחוות עליהם דעה זה לגבי סכומי הביטוח.

פיני שחר: אנחנו לא יודעים להגיד אם זה גבוה מדי או נמוך מדי.

זבולון אורלב: לא זאת השאלה.

פיני שחר: ולכן, וזה אותו דבר.

פיני שחר: גם אם תהיה עכשיו אינפלציה, השאלה אם צריך לעדכן אותה?

פיני שחר: יכול להיות שכן, יכול להיות שלא.

זבולון אורלב: אתה לא תצטרך לבוא לוועדה ולבקש לתקן את התקנון, נכון?

זבולון אורלב: משפטית, אני שואל כרגע.

מירב ישראלי: לא, אבל אפשר לקבוע איזה שהיא הצמדה בתקנות.

זבולון אורלב: יש הצמדה בתעריפי ביטוח?

זבולון אורלב: יש מושג כזה?

פיני שחר: לא בחוק.

פיני שחר: ההצמדה היא לא בחוק של סכומי הביטוח.

פיני שחר: עדיף גם לא להיכנס לנושא הזה של הצמדה, כי אם עכשיו ההצמדה זה 0.9% אז בואו נתחיל לבדוק זה יצא לנו 151,172.

פיני שחר: 22 אג', זה מה שחברת ביטוח תצטרך לחשב, זה מה שהנפגע יצטרך לחשב, יגידו – OK, יצטרכו כל פעם לחשב באמת מה המדד ההתחלתי, מה המדד הסופי, ואנחנו מכניסים את עצמנו סתם לפינה.

זבולון אורלב: מצד שני, יש אינטרס שאותו אנחנו מייצרים, האינטרס הציבורי, שנהג יהיה מוגן.

פיני שחר: נכון.

זבולון אורלב: מישהו ישכח לעדכן והיתה אינפלציה ואז ייגרע חלקו.

זבולון אורלב: למה ייגרע חלקו, בגלל שקשה לכם לעשות חישובים באפס פסיק משהו?

זבולון אורלב: מה הבעיה?

פיני שחר: לא, זה לא קשה לעשות חישובים.

זבולון אורלב: מצידי, אפשר לעדכן אותו.

פיני שחר: אם משרד הספורט, משרד התרבות והספורט יחשוב שבעוד חמש שנים היתה אינפלציה והסכום ביטוח נשחק, יהיה אפשר להגיע לוועדה, לעדכן את הסכומים.

פיני שחר: כי זה סתם, הדבר הזה סתם מייצר קושי מנהלתי, קושי בעדכון של הדברים.

זבולון אורלב: אני מציע כך – בנוסף לאישור, אני מבקש שתהיה גם החלטה של הוועדה שהיא דורשת מן השרה לעדכן את התקנות באישור הוועדה, לעדכן את הסכומים באישור הוועדה אחת לתקופה, במידה והאינפלציה או המדד יעלה על 5%?

זבולון אורלב: אדוני איש המקצוע, בוא תגיד לי.

פיני שחר: 5% זה יכול להיות משהו שתיאוריה כל שנה וחצי.

פיני שחר: זו החלטה של הוועדה.

זבולון אורלב: לי נראה 5%.

זבולון אורלב: זה לא נורא שזה יעודכן פעם בשנה.

זבולון אורלב: למה הנהג צריך להוסיף 5% במקרה והוא נפגע?

זבולון אורלב: הרי אם זה לא מעודכן, מישהו מפסיד.

פיני שחר: כל החלטה היא לגיטימית, לנו אין שום בעיה עם זה, ההחלטה היא של הוועדה.

זבולון אורלב: מה עצתך, יועץ הביטוח?

אורי אורלנד: עצתנו היא שיציינו שהסכום צמוד למדד המחירים לצרכן ובא לציון גואל.

אורי אורלנד: צריך לזכור שחוק חוזה ביטוח כולל כבר, היכן שיש שיפוי, למעט אלמנטים קטנים שלו, הוא בין-כה וכה כבר כולל הצמדה.

זבולון אורלב: זה מקובל לעשות?

זבולון אורלב: גם מקובל לעשות, OK, אז אנחנו נכניס הצמדה למדד המחירים לצרכן.

טל ברנר: אני מאיגוד יבואני הרכב הדו-גלגלי.

טל ברנר: אנחנו מייצגים אינטרס של קידום פעילות הספורט המוטורי ואנחנו בעצם מברכים ורוצים שהדברים האלה יקרו.

טל ברנר: אנחנו הרבה מאוד שנים רתומים לעשייה סביב הספורט הזה ומעל לעשור.

זבולון אורלב: ולעניין.

זבולון אורלב: לעניין.

טל ברנר: לעניין, הרצון שלנו שהעשייה תהיה כזו שתוצאתה תהיה בטוחה.

טל ברנר: אנחנו מאוד מאוד חוששים מעשייה שהסוף שלה יהיה כזה שייגרמו נזקים כאלה ואחרים ויש רבים בדרך, אבל כרגע זה לתחום הביטוח.

זבולון אורלב: את יכולה להגיד לי מה את רוצה?

טל ברנר: אני רוצה לשאול, אני רוצה לשאול.

זבולון אורלב: סליחה, גברתי.

זבולון אורלב: אנחנו עכשיו קראנו את סעיף 1.

זבולון אורלב: האם יש לך הערות לגבי סעיף 1?

טל ברנר: כן.

טל ברנר: מה הבסיס לסכום של 150,000 ש"ח.

טל ברנר: מי קבע אותו?

זבולון אורלב: מצוין.

זבולון אורלב: שאלה מצוינת, לגיטימית.

זבולון אורלב: טל ברנר: יש לי עוד שאלה.

זבולון אורלב: בסעיף זה.

זבולון אורלב: לעניין ההצמדות, אדוני כבר שאל.

זבולון אורלב: לעניין הנטל שיוטל ועל מי הוא יוטל, במקרה של חלילה פגיעה, נזקים כאלה ואחרים, אני לא רוצה חס וחלילה להבהיל את עצמנו, אבל מי יישא בנטל של מעבר ל- 150,000 שקלים, אחרי שיענו לי מי קבע את הסכום, מפני שכולנו יודעים שהוצאות רפואיות זה סכומים באמת נכבדים מאוד.

זבולון אורלב: מי יישא בנטל מעבר לכך.

זבולון אורלב: שתי שאלות ראויות.

זבולון אורלב: מי משיב?

זבולון אורלב: שאלה ראשונה – מי קבע את הסכום, שאלה שנייה – מה קורה מהנזק שהוא מעל 150,000 שקלים, מי מכסה?

יוסי ניסן: את הסכום הזה קבע יועץ הביטוח שלנו, מר אורי אורן, שהוא מומחה רב שנים בנושא הביטוח בארץ.

זבולון אורלב: אז תכף ניתן לו לנמק.

יוסי ניסן: צריך לזכור שני דברים, אחד – שהסכום הזה הוא מינימאלי, זאת אומרת שכל אדם יכול לבטח את עצמו מעבר לסכום הזה, אם זה נראה לו נמוך מדי.

יוסי ניסן: צריך גם לזכור שבעולם זה לא נהוג, זאת אומרת גם הסכום המינימאלי הזה, אפילו היועץ איש האוצר, תמך בעמדה שלא לקבוע אפילו סכום מינימאלי שכזה ולמרות זאת, רצינו כן לקבוע על-מנת שלא נישאר לא מכוסים לגמרי.

יוסי ניסן: הדבר השני הוא שנודע לנו והתקנה הזאת היא כבר פעם שלישית בוועדה, צריך לזכור את זה, מכיוון שעלו אי-אלו שאלות, ביניהן הנושא הזה, האם חוק ביטוח ממלכתי כן תופש או לא תופש והתברר שכן.

יוסי ניסן: קיבלנו חוות-דעת ומירב ישראלי גם.

מירב ישראלי: חוק ביטוח בריאות ממלכתי, היתה השאלה אם הוא מכסה את ההוצאות כתוצאה מזה.

יוסי ניסן: הוא מכסה.

זבולון אורלב: קיבלת תשובה לשאלה השנייה.

זבולון אורלב: מה שלא מכסה הביטוח ולא מכסה ביטוח בריאות ממלכתי, מכסה האיש מכיסו.

זבולון אורלב: הוא רשאי להגדיל את הפרמיה, לעשות ביטוח שמעל 150,000 שקלים.

זבולון אורלב: למה קבעו 150,000 שקלים ולא 120 או לא 250?

אורי אורלנד: צריך לזכור שכל התקנות האלה למעשה מהוות איזון שבין כוחות שונים.

אורי אורלנד: למעשה, כל סכום הוא נכון.

אורי אורלנד: אם נקבע מיליון שקל – זה נכון, ושני מיליון שקל – זה נכון, ו- 100,000 שקל זה נכון.

אורי אורלנד: המטרה היתה לאזן.

אורי אורלנד: זאת אומרת המטרה היתה ליצור איזה שהוא איזון בין עלויות, כי אחת הבעיות זה עלויות הביטוח ואני מניח שהנושא הזה יעלה, לבין נכונות שוק הביטוח לערוך ביטוחים.

אורי אורלנד: אבל פה אני מבקש רק לעבור לנקודה שונה, ששייכת אליהם.

אורי אורלנד: צריך לזכור שאנחנו נכנסים פה לתחום שונה לחלוטין וזה החבות של יבואני רכב.

אורי אורלנד: כרגע, לפני שהחוק, הנהיגה הספורטיבית, לפני שהתקנות נכנסות לתוקף יש מצב שהוא די אבסורדי והוא שיבואן רכב, היות וחוק הפיצויים לנפגעי תאונות דרכים שלא יחול כאן, היות והחוק הזה לא מאפשר חזרה בתביעה, בתביעה של סברוגציה, שיבוב, המצב הוא שלמעשה היום יבואנים פטורים מאחריות.

אורי אורלנד: אלא שכאן, היות וחוק הפיצויים לנפגעי תאונות דרכים אינו חל, היבואנים אכן חשופים לאחריות.

אורי אורלנד: אבל שוב, התקנות האלה לא יכולות להוציא ליבואנים את הערמונים מהאש.

אורי אורלנד: אגב, הבעיה של היבואנים היא לא ב- 150,000 שקל, הבעיה שלהם היא הסכום של האפס, כי עדיין ניתן יהיה לחזור אליהם בתביעה.

אורי אורלנד: אבל שוב, אני מניח שאם היבואנים ירצו לפתור את הבעיה שלהם, יצטרכו לפתור אותה בצורה אחרת, זה לא נוגע לתקנות האלו.

זבולון אורלב: גברתי, שוכנעת?

טל ברנר: לא.

טל ברנר: אז אני רוצה להשיב.

טל ברנר: ראשית, הבעיה של היבואנים, כפי שהעלה אותו אורי אורלנד, לא זו הנקודה שמטרידה אותי.

טל ברנר: היבואנים, אני מניחה, ואני יכולה לומר, היבואנים ייקחו יועצי ביטוח שאני מניחה שייתנו להם הצעות טובות לגבי אפשרויות של כיסויים ביטוחיים כאלו ואחרים ודווקא לא זה מה שמדאיג אותי.

טל ברנר: מה שמדאיג אותי יותר זה ציבור המשתמשים והרוכבים, שלא בהכרח זה כאלה שתמיד קוראים ודואגים לקרוא את השורות הקטנות ולא כל משתמש או משתתף במירוץ הוא כזה שיש לו יועץ משפטי ויועץ ביטוחי מימין ומשמאל, וכשהוא קונה את הפרמיה לאותו אירוע, לא ברור אחר-כך, אחרי ה- 150,000 שקלים שייגמרו חלילה במספר ימי אשפוז, מה יקרה לאחר מכן.

טל ברנר: ואז הוא ייכנס לחוק ביטוח בריאות ממלכתי, הסוף של זה, שאני חוששת שיתגלגל בעצם על קופות-חולים כאלה ואחרות.

טל ברנר: אני מפחדת מאפקט של כדור שלג שיחזור חזרה נגד חוק הספורט המוטורי שהיום אנחנו רוצים.

טל ברנר: ולכן הסכום, ברור לי האיזון שאמר אורי אורלנד וברור שאנחנו מאזנים פה בין סכומים וכפי שנקבע 150, אפשר היה לקבוע 500.

טל ברנר: השאלה אם מספיק לנו חוות-הדעת הזו.

זבולון אורלב: הוערה עוד שאלה – איך יודע המשתמש שהוא מבוטח רק ב- 150,000 והוא, אם היה יודע, הוא היה עושה ביטוח לעצמו 300,000.

זבולון אורלב: האם כשהוא מקבל את הרישיון, מישהו אומר לו וחובה להודיע לו?

זבולון אורלב: מי יודע לענות על זה?

אמציה גזית: אני יושב-ראש התאחדות הספורט המוטורי, אופנועים וטרקטורונים.

אמציה גזית: היבואנים שיושבים כאן הם בסקטור הזה.

אמציה גזית: באחריות ההתאחדות זה לפרסם, להודיע לכל אחד ואחד שמקבל את הרישיון שלו, מההתאחדות, ומהרשות לנהיגה ספורטיבית, מקבל את המידע הזה במדויק.

זבולון אורלב: למה שלא נוסיף בתקנות הרישוי שתהיה חובה להודיע?

זבולון אורלב: היא צודקת.

זבולון אורלב: היא אומרת – אדם לא יודע, הוא לא קורא את האותיות הקטנות.

זבולון אורלב: אם הוא היה יודע, יכול להיות שהיה רוצה להגדיל את הסכום של הביטוח שלו.

אמציה גזית: הוא יודע במדויק.

זבולון אורלב: איך הוא יודע במדויק?

אמציה גזית: הוא מקבל את המידע, מקבל את זה בנייר כתוב, את הפוליסה שאותה חברה שעושה.

זבולון אורלב: ואם היא מחר תחליט לא לתת לו?

זבולון אורלב: זה דברים שקשורים בנפש האדם וצריך להסדיר אותם.

יוסי ניסן: חלק מההליך של קבלת רישיון הוא לעבור מבחן עיוני ובמבחן העיוני יהיה גם בחינה על הידע על התקנות עצמן.

יוסי ניסן: זאת אומרת שזה גם שם יופיע.

זבולון אורלב: מה יופיע שם?

זבולון אורלב: שזה סכום הביטוח והוא רשאי להגדיל?

יוסי ניסן: נכון.

יוסי ניסן: להערתי, בפועל מה שיקרה, זה ההתאחדות תרכז את כל הספורטאים ותעשה ביטוח, היא תעמוד היא מול חברת הביטוח.

זבולון אורלב: הם יעשו ביטוח על 200,000 שקלים.

זבולון אורלב: הוא רוצה לעשות ביטוח על 500,000 שקלים.

זבולון אורלב: איך הוא יודע?

זבולון אורלב: מידע לאדם, זה קשור בחיים שלו, המשפחה שלו.

זבולון אורלב: מאיפה הוא יודע?

זבולון אורלב: חוץ מזה שהם מתנדבים, אז הוא אומר – שמע, אנחנו התנדבנו כי אנחנו מרגישים שזאת אחריותנו, זה בנוהל העבודה, נוהל עבודה – התנדבותי.

זבולון אורלב: נוהל עבודה – היום ככה, מחר משנים אותו.

זבולון אורלב: הם לא חייבים, לא מוטלת עליהם חובה.

זבולון אורלב: הם ככה, קיבלו החלטה.

זבולון אורלב: מחר יקבלו החלטה אחרת.

זבולון אורלב: אותו דבר גם אתה בבחינות.

זבולון אורלב: איפה כתוב חובה שבבחינות חייבים לתת לו מידע על הביטוח?

יוסי ניסן: הוא יישאל שם על כל נושא התקנון נהיגה ספורטיבית.

יוסי ניסן: אגב, התקנות עצמן גם מפורסמות באתר האינטרנט.

זבולון אורלב: האם אפשר להוסיף שם – לרבות תנאי הביטוח?

מירב ישראלי: במה הוא נבחן?

זבולון אורלב: כן.

זבולון אורלב: אז תנוח דעתנו, שהוא יודע מה תנאי הביטוח.

זבולון אורלב: אין לכם התנגדות שיהיה כתוב שם – לרבות תנאי הביטוח?

יוסי ניסן: לא לא, אין.

יוסי ניסן: נהפוך הוא.

יוסי ניסן: אגב, התקנות עצמן מפרטות.

טל ברנר: ילדים גם יכולים לקבל רישיון, אז הם עוברים גם את הבחינה?

טל ברנר: אני פשוט לא יודעת.

טל ברנר: הילדים עוברים גם את הבחינה הזאת?

יוסי ניסן: כן, כן.

טל ברנר: גם ילד בן שמונה?

טל ברנר: מה עם משתמש צעיר?

טל ברנר: הלא הספורט, ותכף נגיע לזה, יש פה דרגות רישום, משתמש צעיר.

זבולון אורלב: מה קורה עם ילדים, גם צריכים לעבור את זה?

יוסי ניסן: גם כן.

דנית גלעד: אבל השאלה היתה במקומה כי ההורים בעצם הם אלה שעושים את הפוליסה, אז חשוב שההורים ידעו.

זבולון אורלב: איך מוודאים שההורים ידעו?

דנית גלעד: הם גם אלה שעושים את הביטוח, מן הסתם.

דנית גלעד: בואו נחשוב על זה רגע.

זבולון אורלב: תחשבו, יועץ הביטוח, ההתאחדות, את, יוסי, בואו נחשוב לפני שאנחנו מאשרים, אנחנו צריכים למצוא פיתרון כי שאלת הביטוח היא קריטית וראוי מאוד שההורה ידע שהילד מבוטח רק ב- 150,000 שקל ואם הוא רוצה, הוא יכול להגדיל את סכום הביטוח.

מירב ישראלי: בכללי הנהיגה הספורטיבית יש התייחסות לזה, בהתאחדויות השונות?

מירב ישראלי: בכללים שהן קובעות?

אמציה גזית: לגבי מה?

מירב ישראלי: לגבי הביטוח.

אמציה גזית: ודאי.

אמציה גזית: יש שם דרישה מאוד ברורה.

מירב ישראלי: יש גם כללים שההתאחדויות קובעות שיש להן איזה שהוא מעמד בחוק, שזה גם, אני משערת שמה שהוא דיבר זה בכללי, בעצם, הדברים האלה.

אמציה גזית: שלא יובן כאן אילו זה מין אנשים פרועים שעוסקים באיזה שהוא משהו, אלה אנשים שקולים, עם תקנות מאוד מאוד נוקשות.

זבולון אורלב: חס וחלילה.

זבולון אורלב: הנהיגה רק היא ספורטיבית, אבל שיקול הדעת הוא שיקול רציני.

זבולון אורלב: לא עלה בדעתנו או על דל שפתינו שמדובר בהתנהגות לא ראויה, להפך.

זבולון אורלב: אני צריך לצאת מתוך נקודת הנחה שההתאחדות היא רצינית ויש לה שיקול דעת, המשרד מכוון אותנו לשאול את דעתכם.

זבולון אורלב: תנוח דעתו של אדוני.

מירב ישראלי: יש בתקנות של הרישיון בסעיף הבחינות, זה תקנה 11, הרשות המוסמכת תבחן מבקש רישיון לנהיגה ספורטיבית בנושאים אלה.

מירב ישראלי: הוראות החוק והתקנות לפיו, שזה כולל את תקנות הביטוח, שעשויה להיות להן נגיעה למבקש רישיון ולגבי כללי הנהיגה הספורטיבית, שמה שדובר כאן לדעתי זה נכנס לכללים, נכון?

מירב ישראלי: זה אמור להיכנס לכללים.

מירב ישראלי: זה כללים שהרשות המוסמכת מאשרת.

זבולון אורלב: כן, אבל הכללים לא קשורים לביטוח.

מירב ישראלי: אבל הוא אומר שחלק מזה נכנס, זה מה ששאלתי.

זבולון אורלב: למה אי-אפשר לכתוב פה – הרשות המוסמכת תבחן מבקש רישיון לנהיגה ספורטיבית בנושאים אלו?

זבולון אורלב: הוראות החוק והתקנות לפיו לרבות, לרבות נושא הביטוח, ובמקרה של קטין או צעיר.

יוסי ניסן: להוסיף את זה, או האפוטרופוס האחראי.

מירב ישראלי: במקרה של קטין, אתה רוצה דיווח להורים, בעצם.

מירב ישראלי: לא בסעיף הבחינה.

זבולון אורלב: נחלק את זה לשניים.

זבולון אורלב: נכניס את זה לבחינות, לרבות הביטוח ובכללים נוסיף שם משהו שבמקרה שמדובר בקטין, עד גיל 18, יש להביא לידיעת ההורים את כללי הביטוח.

זבולון אורלב: עד גיל 18 צריך להביא לידיעת ההורים.

זבולון אורלב: בסדר, גברתי המשטרה?

דנית גלעד: מעולה, אני מציעה אפילו שזה יהיה בתקנות שעוסקות במתן רישוי לקטינים, זאת אומרת בתקנות רישיון הנהיגה.

מירב ישראלי: אבל זה לא רק לגבי קטינים.

זבולון אורלב: למה לא?

מירב ישראלי: זה כללי, התקנות.

דנית גלעד: כן, אבל בסעיף הספציפי שמתייחס לאפשרות להכשיר קטינים לנהיגה ספורטיבית, אני מציעה להכניס.

זבולון אורלב: אנחנו מסכמים להכניס את זה ולאחר מכן תגמרו את הניסוח, בסדר?

זבולון אורלב: אם נכניס את זה כפי עצתה של דנית גלעד.

מירב ישראלי: אתם צריכים להגיד לי באיזה תקנות זה נכנס.

אורי אורלנד: ברישיון נהיגה.

זבולון אורלב: ברישיון נהיגת קטינים.

דנית גלעד: בסעיף 3(ה) לתקנות של רישיון הנהיגה הספורטיבית מתייחסים לכך.

זבולון אורלב: מבקש רישיון שגילו פחות מ- 17, יצרף לבקשה הסכמה בכתב למתן הרישיון של אחד מהוריו.

מירב ישראלי: אז אולי בנוסף לכך, הוא יצרף גם אישור, הם יחתמו על איזה שהוא טופס שהרשות תכין, לגבי הביטוח, שיידע אותם על הביטוח.

זבולון אורלב: בסדר גמור.

זבולון אורלב: זה מקובל עליכם?

יוסי ניסן: כן, נכניס את זה במכתב ההסכמה, שכשהם חותמים, גם על זה.

מירב ישראלי: אבל אני מציינת את זה במפורש בתקנות.

זבולון אורלב: וגם בבחינות.

מירב ישראלי: כן, בבחינות הכנסתי.

זבולון אורלב: האם יש עדיין הערות לסעיף 1?

טל ברנר: אבל יש לי רק שאלה לתוספת שהוספתם, אם מותר לי, בסעיף 3(א)(ה) אם רוצים כבר להקל על כולם ואמרנו הסכמה בכתב למתן רישיון של אחד מהוריו, סליחה, אולי יש מישהו שצריך אפוטרופוס, אז בואו כבר תוסיפו את זה, שהוא לא ירוץ אחר-כך ויחפש.

מירב ישראלי: זה לפי החוק, פשוט.

זבולון אורלב: תודה.

זבולון אורלב: אנחנו בסעיף 2 – ביטוח צד ג'.

זבולון אורלב: בבקשה, מירב.

מירב ישראלי: כיסוי ביטוחי מפני חבות בשל נזק גוף שנגרם לאדם שאינו נוהג ואינו נוסע בכלי תחרותי, בתאונה שאירעה עקב נהיגה ספורטיבית יהיה בסכום כולל שלא יפחת מעשרה מיליון שקלים חדשים לתאונה ו- 20 מיליון שקלים חדשים לתקופת ביטוח שנתית.

מירב ישראלי: סכום ההשתתפות העצמית באירוע נהיגה ספורטיבית אחד שייקבע בכיסוי הביטוחי לא יעלה על 5,000 שקלים חדשים.

מירב ישראלי: תקנות משנה (א) ו- (ב) לא יחולו כאשר אירוע נהיגה ספורטיבית ומשתתפיו, מבוטחים על-ידי בעל רישיון, זה רישיון למסלול בעצם.

מירב ישראלי: לפי סעיף 8 או 9 לחוק, וסכום כולל שלא ייפחת מ- 50 מיליון שקלים חדשים לאירוע נהיגה ספורטיבית ו- 100 מיליון שקלים חדשים לתקופת ביטוח שנתית.

זבולון אורלב: הערה ראשונה, שוב, עניין ההצמדה.

מירב ישראלי: נראה לי נעשה הוראה כללית.

זבולון אורלב: הוראה כללית.

זבולון אורלב: יש הערות לסעיף 2?

זבולון אורלב: רבותיי, תחשבו, אנחנו לא חוזרים.

זבולון אורלב: אין.

זבולון אורלב: קדימה, אין הערות לסעיף 2, מתקדמים לסעיף 3.

מירב ישראלי: ביטוח לפי פקודת ביטוח רכב מנועי.

מירב ישראלי: לגבי כלי תחרותי ששר התחבורה והבטיחות בדרכים קבע לגביו הוראות בדבר נהיגה שאינה נהיגה ספורטיבית, לפי סעיף 12(ד) לחוק, שזה תקנות ששר התחבורה קובע לגבי קטעים, נהיגה רגילה, תכלול פוליסת הביטוח לפי סעיף 15 לחוק, זה פוליסת הביטוח שאנחנו עוסקים בה עכשיו.

מירב ישראלי: לפי תקנה 1, או ייערך בנפרד, גם ביטוח לפי פקודת ביטוח רכב מנועי, שזה ביטוח רגיל לרכב, שיכסה את השימוש בכלי התחרותי בעת נהיגה, ששר התחבורה והבטיחות בדרכים קבע לגביה הוראות כאמור.

זבולון אורלב: יש הערה לסעיף 3? אין.

זבולון אורלב: אנחנו מאשרים את תקנות הנהיגה הספורטיבית.

זבולון אורלב: אני מעלה לאישור הוועדה את התקנות, נהיגה ספורטיבית, חובת ביטוח, לרבות הסיכומים שהסכמנו עליהם.

זבולון אורלב: כולם מסכימים?

זבולון אורלב: חבריי, חברי-הכנסת?

זבולון אורלב: מי בעד?

זבולון אורלב: מי נגד?

זבולון אורלב: אושר פה אחד.

זבולון אורלב: תודה רבה.

זבולון אורלב: אנחנו עכשיו לתקנות הבאות.

זבולון אורלב: מתחילים מההתחלה.

זבולון אורלב: אנחנו בתקנות נהיגה ספורטיבית, רישיון כלי תחרותי.

מירב ישראלי: אני רק אגיד במילים כלליות שיש בעצם שלושה סוגי רישיונות, לפי החוק.

מירב ישראלי: אנחנו דנים בשניים מהם היום, שזה כלי תחרותי ורישיון נהיגה, יש גם רישיון למסלול ובנוסף, אנחנו דנים באישור לעסוק כמדריך או מאמן.

מירב ישראלי: כרגע אנחנו עוסקים ברישיון הרכב, בעצם.

מירב ישראלי: אחר-כך נעסוק ברישיון הנהיגה.

מירב ישראלי: בתוקף סמכותי לפי סעיפים 2(ב)(6) ו- 33(א) לחוק הנהיגה הספורטיבית, בהתייעצות עם הוועדה המייעצת ובאישור ועדת החינוך, אני מתקינה תקנות אלה.

זבולון אורלב: מי זו הוועדה המייעצת?

מירב ישראלי: יש ועדה מייעצת לפי החוק, אתה רוצה להסביר, יוסי?

זבולון אורלב: מיהו ראש הוועדה?

זבולון אורלב: הוא פה?

יוסי ניסן: הוועדה המייעצת נקבעה על-פי חוק והיא התכנסה מספר פעמים.

זבולון אורלב: יושב-הראש או מישהו מהוועדה נמצא פה?

יוסי ניסן: אני היושב-ראש, בוועדה עצמה.

זבולון אורלב: יש גם אישי ציבור בוועדה הזאת?

יוסי ניסן: לא, עד כמה שאני זוכר.

מיטל שרעבי: יש נציג כל אחד מההתאחדויות שהוכרו לפי סעיף 4.

זבולון אורלב: אתם גם חברים בוועדה המייעצת?

זבולון אורלב: הנציג פה?

זבולון אורלב: נציג בוועדה המייעצת, נמצא פה?

זבולון אורלב: לא הופיע לוועדה.

זבולון אורלב: הלאה.

זבולון אורלב: אבל קיימו אתכם התייעצות, זה מקובל עליכם, התקנות האלה?

אהוד לביא: כן כן.

מירב ישראלי: בוחן.

מירב ישראלי: אדם שהרשות המוסמכת מינתה בכתב לבוחן לעניין החוק כלי תחרותי, כמשמעותו בתקנה 2.

מירב ישראלי: רכב ספורט עממי, מכונית, אופנוע או טרקטורון, העונה על כל אלה – היה עליו רישיון רכב עובר למתן רישיון כלי תחרותי לפי תקנות אלה, לא נקבע לגביו כי רישיון הרכב בטל מעת קבלת רישיון כלי תחרותי לפי תקנות הנהיגה הספורטיבית, קביעת סוגי כלים תחרותיים שרישיון הרכב שלהם יבוטל או יותלה, שזה תקנות שעוד לא הגיעו אלינו, המשמש לספורט עממי והדבר צוין ברישיונו.

מירב ישראלי: מסלול מירוץ סגור, כהגדרתו בפרט 3 לתוספת לחוק.

מירב ישראלי: מעבדה מוסמכת, מעבדה המוסמכת לבדיקת כלי תחרותי שאישרה לעניין זה הרשות המוסמכת, מרשם הכלים התחרותיים.

זבולון אורלב: הרשות המוסמכת זה משרד התחבורה?

מירב ישראלי: לא, הספורט.

זבולון אורלב: מה, יש לכם מעבדה מוסמכת לבדיקת כלי תחרותי, במשרד התרבות והספורט?

אמציה גזית: מאשרים את הטכניון.

מירב ישראלי: ספורט עממי.

מירב ישראלי: נהיגה ספורטיבית במסגרת אירוע נהיגה ספורטיבית שאושר בידי הרשות המוסמכת במסלול מירוץ סגור ברכב ספורט עממי.

מירב ישראלי: רישיון רכב, לפי תקנות התעבורה.

מירב ישראלי: שמאי רכב, כמשמעותו בסעיף 4 לצו הפיקוח על מצרכים ושירותים שמאי רכב, תקנות התעבורה, תקנות התעבורה 1961.

מירב ישראלי: מתן רישיון כלי תחרותי.

זבולון אורלב: יש למישהו הערות לפרק א', הגדרות?

זבולון אורלב: אין.

זבולון אורלב: פרק ב'.

מירב ישראלי: כלים תחרותיים.

מירב ישראלי: הכלים המנויים ומפורטים להלן, לרבות כלים לבנייה עצמית, שניתן לנהוג בהם נהיגה ספורטיבית הם כלים תחרותיים.

מירב ישראלי: 1.

מירב ישראלי: מכונית, רכב מנועי בעל ארבעה גלגלים לפחות במשקל כולל של עד 3,500 ק"ג.

מירב ישראלי: משאית, רכב מנועי מסחרי בעל ארבעה גלגלים לפחות, במשקל כולל העולה על 3,500 ק"ג ואינו עולה על 12,000 ק"ג.

מירב ישראלי: אופנוע, כהגדרתו בתקנות התעבורה.

מירב ישראלי: טרקטורון, כהגדרתו בתקנות התעבורה, למעט פסקה 4 – קארט, שלדה, עם חיפויים או בלעדיהם, בעלת ארבעה גלגלים אשר מחוברים ישירות ללא מתלים לציר קדמי עם היגוי ולציר אחורי המונע על-ידי מנוע, לרבות קרוס-קארט.

זבולון אורלב: מה זה קרוס-קארט?

גלעד בנאי: קארט שמיועד לנהיגה בשטח.

מירב ישראלי: באגי, כלי רכב יבשתי בבנייה עצמית, מונע בכוח עצמי עם מנוע אחד או יותר וארבעה גלגלים או יותר, הנמצא במגע עם הקרקע באופן רציף ומונע דרך חלק או כל גלגליו ובו ההנעה וההיגוי נשלטים על-ידי נהג הממוקם בתוך הרכב.

מירב ישראלי: רכב שטח כהגדרתו בתקנות התעבורה למעט פסקה 5.

זבולון אורלב: מה דין משאית העולה על 12,000 ק"ג?

יובל מלמד: אין כאלה.

זבולון אורלב: אין בעולם?

זבולון אורלב: אין.

זבולון אורלב: היועץ אמר שאין כזה דבר, אז אנחנו לא צריכים לטפל בכזה דבר, אם לא קיים.

זבולון אורלב: טוב.

זבולון אורלב: יש הערות לפרק ב' סעיף 2? אין.

זבולון אורלב: פרק ב', סעיף 3, בקשה לרישיון כלי תחרותי, בבקשה.

מירב ישראלי: בעליו של כלי תחרותי המבקש רישיון על כלי תחרותי יגיש בקשה לפי הטופס שבתוספת הראשונה.

מירב ישראלי: בעליו של כלי תחרותי המבקש חידושו של רישיון הכלי, ישלם את האגרה שנקבעה לכך בתקנות הנהיגה הספורטיבית, אגרת רישיון וכו', להלן – תקנות האגרות.

מירב ישראלי: המבקש ישיבה תשובה נכונה ומלאה על כל שאלה שבטופס האמור ועל כל שאלה אחרת של הרשות המוסמכת, ימסור כל מידע ומסמך שיידרש וכן יוכיח לפי דרישתה את זכות הכלי התחרותי, את הבעלות עליו, ואת תשלום המכס, המיסים וההיטלים או האגרות החלים על הכלי האמור וכן יוכיח לפי דרישת הרשות המוסמכת כי כל קנס שמבקש הרישיון או חידושו מתחייב בו בדין בשל עבירה הנובעת מנהיגת כלי תחבורתי, שולם במועדו.

מירב ישראלי: תקנה זו הבעל, לרבות אחד מאלה – הבעל הרשום ברישיון הכלי התחרותי, אחד ממנהליו או עובדיו של תאגיד שאושר לכך בכתב בידי התאגיד, אם הכלי התחרותי רשום על שם תאגיד.

מירב ישראלי: מי שהבעל הרשום ברישיון הכלי התחרותי נתנה לו ייפוי-כוח בכתב.

זבולון אורלב: תודה רבה.

זבולון אורלב: יש הערות לסעיף 3, בקשה לרישיון כלי תחרותי?

זבולון אורלב: פה עדיין אין את הביטוח, כלומר הוא יכול לבקש רישיון לכלי תחרותי בלי סוגיית הביטוח?

זבולון אורלב: אפשר לעשות רישוי לרכב מבלי שיש על הרכב הזה ביטוח?

זבולון אורלב: אני יודע שהמכונית שלי, אי-אפשר לעשות רישיון, אי-אפשר לקבל רישיון לרכב אם אין לך ביטוח.

מירב ישראלי: רכב תחרותי, בהגדרה, לא יכול להיות רכב רגיל.

יובל מלמד: התשובה היא פשוטה מאוד, שיש אפשרות לבעל מסלול לעשות ביטוח, זאת אומרת שמי שנכנס אצלו למסלול ומתחרה, אוטומאטית הוא מבוטח במסלול.

יובל מלמד: אין חובה לביטוח פה של הכלי עצמו.

יובל מלמד: יש מקרים כאלה.

גלעד בנאי: לפני שנייה אישרנו את זה בחוק הביטוח.

זבולון אורלב: רק דקה.

זבולון אורלב: מה אישרנו?

גלעד בנאי: שיש אפשרות של בעל מסלול לעשות ביטוח כולל על המסלול שלו.

זבולון אורלב: כלי תחרותי זה רק במסלול?

אלי אפללו: רק במסלולים.

אלי אפללו: הם לא עולים על הכביש.

מירב ישראלי: זה יכול להיות מסלול קבוע או ארעי, אבל זה רק במסלול.

זבולון אורלב: אני צריך להבין את ההיגיון.

זבולון אורלב: יש יתרון, אגב, של אדם כמוני שלא היה לו שום קשר עם התחום הזה מעולם, חוץ ממה שהוא רואה לפעמים בטלוויזיה, ושואל שאלות.

זבולון אורלב: יש יתרונות לדברים האלה.

זבולון אורלב: ואני שואל את עצמי, רגע, אז יכול להיות ככה – אדם יבקש רישיון לכלי תחרותי והכלי הזה, כל עוד הוא לא עולה למסלול, הוא לא מבוטח, הרכב הזה כל הזמן בחצר, איך הוא מגיע לחצר?

גלעד בנאי: על עגלה.

יובל מלמד: יש לזה תקנות אחרות, כל מה שקשור לנהיגה ספורטיבית.

זבולון אורלב: אם הוא נוסע מהחצר למסלול בנהיגה רגילה, אין כזה דבר?

זבולון אורלב: הוא רוצה להשוויץ בשכונה עם הרכב.

זבולון אורלב: רק על העגלה?

אהוד לביא: אני ממרוצי מכוניות.

אהוד לביא: הכלים התחרותיים, זה קבוצה אחרת מהכלים של משרד התחבורה, זה משהו אחר.

אהוד לביא: הם מועברים מהבית או מהמחסן או מאיפה שהם נמצאים למסלול, על-ידי עגלות או גררים, אסור להם לנסוע על הכביש בכלל.

אהוד לביא: רק לתוך המסלול או למסלול הפתוח.

אהוד לביא: זה חד-משמעי.

זבולון אורלב: ולכן עושים את הביטוח רק כשהוא מתחיל את התחרות?

אהוד לביא: הוא יכול לעשות שנתי, אם הוא רוצה, או שהוא עושה פר אירוע.

אהוד לביא: הוא משתתף או שהוא לא משתתף.

זבולון אורלב: בכלל אין לו חובה לעשות ביטוח?

אהוד לביא: זה לא כמו ברכב.

זבולון אורלב: שיעשה ביטוח ויגיד – אני עושה את הביטוח שהוא חל רק בעת תחרות, ולכן הפרמיה שלי היא נמוכה.

אהוד לביא: זה ברור לכולם.

אלי אפללו: לא, זה לא ברור.

אהוד לביא: הרכבים האלה עוברים בדיקות טכניות או אישורים, זה לא טסט של משרד התחבורה.

דנית גלעד: אני רוצה להפנות בבקשה את הוועדה לסעיף 15 לחוק הנהיגה הספורטיבית, ושם נאמר באופן מפורש שלמעשה כל שימוש בכל התחרותי ללא ביטוח הוא אסור, כשאת הביטוח, סוגי הביטוח ייקבעו בתקנות ואלה התקנות שאנחנו אישרנו.

דנית גלעד: זאת אומרת, שבעצם לא ייווצר מצב שבו אדם ישתמש ברכב כזה, בלי שיש כיסוי ביטוחי.

זבולון אורלב: נחה דעתי.

זבולון אורלב: תודה רבה.

דנית גלעד: אני רק רוצה עוד להוסיף משהו.

דנית גלעד: אכן ישנם מצבים שבהם הנהיגה איננה נהיגה ספורטיבית, ישנן טיוטות של תקנות לגבי נהיגה שאינה תחרותית.

דנית גלעד: לא תמיד הרכב הזה ייסע על גרר, יהיו מקרים חריגים.

זבולון אורלב: נכון, מסוף המסלול, הוא חוזר לגרר שלו.

דנית גלעד: לכן, במקרים האלה על-פי החוק יש חובה של ביטוח חובה בעצם, ולכן נקבע הסעיף האחרון בתקנות האלה לגבי ביטוח חובה.

אבישי פדהצור: בהגדרה של בעל לחלופה השלישית היא מי שהבעל הרשום ברישיון.

אבישי פדהצור: תקנה (ג) 3.

זבולון אורלב: 3(ג).

זבולון אורלב: בתקנה זו הבאה לרבות אחד מאלה, אתה מתכוון?

אבישי פדהצור: כן.

אבישי פדהצור: אז החלופה השלישית היא מי שהבעל הרשום ברישיון הכלי התחרותי נתן לו ייפוי-כוח.

אבישי פדהצור: אני לא בטוח שאני מבין את היישום של התקנה, כי אם אני מבין נכון, התקנה לכתחילה מדברת על כלי רכב מסוים ועל הבעלים הרשום שלו ברישיון והרישיון הוא לכלי לבעלים.

אבישי פדהצור: הנושא של מתן ייפוי-הכוח בהקשר הזה, מעורר אצלי שאלה.

אבישי פדהצור: כי למשל, בהקשר של תקנת משנה (ג) הנושא למשל של הקנסות והחיובים, אז זה אמור להיות על שם מי?

מירב ישראלי: זה על הכלי.

אבישי פדהצור: לא, כי יש לך פה את הדרישה – יוכיח לפי דרישת הרשות, שמבקש הרישיון או חידושו מתחייב בו בדין.

אבישי פדהצור: אז פה למעשה עולה השאלה מי התחייב בדין, הבעלים הרשום או מיופה הכוח.

אבישי פדהצור: כי ההגדרה היא מעגלית.

זבולון אורלב: למה צריכים את יפוי-הכוח?

זבולון אורלב: למה צריכים את החלופה השלישית?

זבולון אורלב: מישהו יכול לענות למה צריכים את החלופה השלישית?

זבולון אורלב: כי כמו שאת הרואה, החלופה השלישית מעוררת בעיה ב- 3(ג).

זבולון אורלב: תימחק?

זבולון אורלב: יש הסכמה?

זבולון אורלב: יש התנגדות?

זבולון אורלב: רוצים לעיין בזה?

אמציה גזית: יש פה עניין, עד כמה שאני זוכר כשזה עלה לדיון, מה קורה אם נפטר הבעל הרשום יש אלמנה ולתת ייפוי-כוח למישהו אחר לפעול, להפעיל, להיות הבעלים של הכלי.

אמציה גזית: עד כמה שאני זוכר, מפה זה נובע.

דנית גלעד: למה היא לא יכולה להירשם כבעלים במקומו, מכוח צו הירושה?

זבולון אורלב: יש תמיד איזון למצוא את המקרה הקיצוני.

זבולון אורלב: אבל מול זה יש את הבעיה הפרקטית של סעיף (ג), של 3(ג).

אבישי פדהצור: יכול להיות, אדוני, שהכוונה היתה כמו אולי, אני עושה היקש מטסט שאני מעביר את האוטו שלי, של לתת ייפוי-כוח למישהו, על-מנת שיעביר את הטסט פיסית.

אבישי פדהצור: השאלה אם זאת הכוונה.

זבולון אורלב: לא, אין פה טסט.

אבישי פדהצור: לא, שיגיש כאילו פיסית את בקשת הרישיון, אם הכוונה היא לייפות את הכוח של מישהו להגיש את בקשת הרישיון פיסית, במקום הבעלים, יכול להיות היגיון בזה, אבל אולי צריך להתאים את הניסוח כי הקושי עדיין נותר בעינו, כפי שזה מנוסח היום.

אבישי פדהצור: אני פשוט מנסה לעזור לכם להבין מה הרציונאל של הדרישה.

אבישי פדהצור: אין לי דעה משלי בעניין.

יוסי ניסן: עד כמה שאני זוכר דובר על מישהו שנמצא למשל בחו"ל ורוצה שמישהו יעשה את זה במקומו, אז הוא נותן לו ייפוי-כוח בכתב והוא עושה את זה במקומו.

אבישי פדהצור: זה לא נובע כאילו מהדינים הכלליים, מדיני השליחות?

אבישי פדהצור: אני שואל, אני פשוט לא יודע מה התכוונו.

מירב ישראלי: אני לא בטוחה.

מירב ישראלי: יכול להיות שאם אנחנו אומרים בעלים, אז זה יהיה בלתי אפשרי.

אבישי פדהצור: זו פעולה אישית שצריך לעשות.

אבישי פדהצור: אבל היה צריך להתאים את שאר התקנה בשביל לחדד שזה רק לצורך ביצוע פעולה ולא לצורך, אין לזה נפקויות אחרות.

רונית תירוש: אף אחד לא מעלה פה איזה תסריט שהוא לא קיצוני.

מירב ישראלי: כי זה רק לצורך תקנה זו.

אבישי פדהצור: אז אולי פשוט צריך להתאים את תקנה (ג), פשוט לחדד את הקושי, זה הכל.

אבישי פדהצור: אין לי דעה לכאן או לשם.

זבולון אורלב: מה לחדד?

זבולון אורלב: איך לחדד?

אבישי פדהצור: נחשוב על זה.

אבישי פדהצור: אני יכול להציב את הקשיים.

זבולון אורלב: טוב, תחשוב.

זבולון אורלב: בסדר?

זבולון אורלב: למעט ההערה הזאת של 3(ג)(3), האם יש למישהו עוד הערות לגבי סעיף 3 – בקשה לרישיון כלי תחרותי?

זבולון אורלב: אין.

זבולון אורלב: אנחנו מתקדמים הלאה.

מירב ישראלי: אז 3 בינתיים בסימן שאלה?

זבולון אורלב: בסימן שאלה, כן.

מירב ישראלי: בדיקת כלי תחרותי.

מירב ישראלי: כלי תחרותי שהוא מכונית, משאית, משאית זה עד 12,000 ק"ג.

זבולון אורלב: צריכים רק לצורך סעיף זה, אולי, אבישי.

אבישי פדהצור: או לצורך סעיף קטן (ג) פשוט לכתוב שם במקום מה שחשבתי אולי תוך כדי, במקום ממבקש הרישיון, מי שהכלי התחרותי רשום על שמו ואז ברור שזה מתייחס רק לבעלים הפורמאליים בצטל'ה, ולא מי שמבצע את הפעולה הטכנית של להגיש את הבקשה.

מירב ישראלי: השאלה מה זה רשום על שמו.

אבישי פדהצור: הוא הבעלים.

אבישי פדהצור: יש לך למטה – הבעל הרשום ברישיון הכלי התחרותי, זה דבר אחד.

אבישי פדהצור: הדבר השני זה אחד ממנהליו של התאגיד.

מירב ישראלי: אבל אז זה חלופה לזה.

אבישי פדהצור: צריך לחשוב על ניסוח.

אבישי פדהצור: אם זו התכלית של המתקינים, אז אפשר להגיע לזה.

אבישי פדהצור: זה לא הבעיה.

זבולון אורלב: טוב.

זבולון אורלב: זאת התכלית.

זבולון אורלב: זאת התכלית ואנחנו נמצא לה פיתרון בניסוח.

זבולון אורלב: אתה מסכים לתכלית, כן?

זבולון אורלב: כולם בעצם מסכימים לתכלית, יש לנו בעיה בניסוח ואנחנו צריכים להתגבר עליה.

זבולון אורלב: הלאה.

זבולון אורלב: הוועדה יכולה גם להסמיך צוות שיימצא את הניסוח הנכון ולא צריכים לעכב בשביל זה.

מירב ישראלי: כן, אם המהות ברורה.

זבולון אורלב: המהות ברורה.

מירב ישראלי: בדיקת כלי תחרותי.

מירב ישראלי: כלי תחרותי שהוא מכונית, משאית, באגי או רכב שטח, ייבדק וייבחן בידי בוחן ומעבדה מוסמכת, כפי שתורה הרשות המוסמכת בהתאם לכללי הנהיגה הספורטיבית, כדי לברר אם נתקיימו בו כל התנאים שנקבעו לעניין התאמתו לשמש כלי תחרותי ואם הוא ראוי לשימוש ככלי תחרותי.

מירב ישראלי: כלי תחרותי שאינו מנוי בתקנת משנה (א) ייבדק וייבחן בידי בוחן, כפי שתורה הרשות המוסמכת והבוחן ימציא על כך תעודה לרשות המוסמכת.

מירב ישראלי: כלי תחרותי שאינו מכונית, שיובא שלא בדרך ייבוא אישי, אשר לא נעשה בו שינוי מבנה, פטור מבדיקה, אם הרשות המוסמכת בדקה ואישרה כי באב-הטיפוס של אותו סוג כלי תחרותי נתקיימו כל התנאים האמורים בכללי הנהיגה הספורטיבית לאותו סוג של כלי תחרותי ונמצאה לרשות המוסמכת תעודה מאת מעבדה מוסמכת או כל תעודה אחרת לפי דרישתה, שלפיה הכלי התחרותי תואם את אב הטיפוס של אותו סוג כלי תחרותי.

מירב ישראלי: כלי תחרותי המובא לבדיקה ובחינה יהיה נקי וצבוע כראוי.

זבולון אורלב: גמרנו סעיף 4.

זבולון אורלב: יש למישהו הערות לסעיף 4?

טל ברנר: אני באמת רוצה בשביל שזה יהיה נוח לכולנו ויחיה לעוד הרבה שנים, אז אני לכן שואלת.

טל ברנר: אני פשוט לא מבינה את הסעיף הזה, את סעיף 4(ג).

טל ברנר: כלי תחרותי שאינו מכונית, אז זה אומר הדברים האחרים – אופנוע, טרקטורון?

זבולון אורלב: כן.

מירב ישראלי: כל מה שבתקנה 2, שהוא לא מכונית.

טל ברנר: שיובא שלא בדרך ייבוא אישי, דהיינו זה יבוא מה?

טל ברנר: מסחרי?

טל ברנר: מה שמישהו הביא בייבוא אישי, אלא-?

טל ברנר: זה מעולה.

זבולון אורלב: הלאה.

טל ברנר: אשר לא נעשה בו שינוי מבנה, פטור מבדיקה.

טל ברנר: אז אני מנסה להבין למה הסעיף הזה בכלל מנוסח בדרך שונה מסעיף 4(א).

טל ברנר: למה מוציאים מאיזה שהיא תכולה של כל הרכבים שצריכים לעבור בדיקות על-ידי מעבדה ובוחן, למה מוציאים את אותם אלה שהם אינם מכוניות.

טל ברנר: אני פשוט לא מבינה את ההיגיון של זה.

טל ברנר: כל הדברים שמגיעים לארץ בייבוא מסחרי צריכים לעבור איזה שהיא בדיקה ואישור.

טל ברנר: כמו שהמכוניות עוברות, כמו שהמשאיות עוברות, כמו שהבאגי, למה מוציאים את האופנועים והטרקטורונים מאיזה שהיא בדיקה?

טל ברנר: אני אשמח להבין מה ההיגיון של הפיתול הזה.

רונית תירוש: כלומר, כל מכונית שבאה בייבוא מסחרי, נדרשת בדיקה, אבל כל מה שבא בייבוא מסחרי לא נדרשת לו הבדיקה.

טל ברנר: למה יש הבדל?

טל ברנר: אני לא מבינה.

זבולון אורלב: יש תשובה?

מירב ישראלי: למה ההבדל לגבי מכונית.

מירב ישראלי: זאת אומרת, ברגע שזה לא עבר שינוי מבנה ויש את האב-טיפוס וזה תואם את האב-טיפוס, יש פה, אז אתם מניחים שזה בסדר.

מירב ישראלי: זאת ההנחה.

מירב ישראלי: למה באמת מכונית יוצאת מגדר זה?

רונית תירוש: לא, להפך, זה טוב שמכונית נבדקת.

רונית תירוש: למה גם אופנוע לא?

טל ברנר: למה האופנוע יוצא מגדר זה?

מירב ישראלי: אני אומרת, כלי תחרותי שאינו מכונית.

זבולון אורלב: אופנוע.

יובל מלמד: התשובה היא פשוטה, שבנושא של מכונית, משאית, באגי או רכב שטח, זה כלים שהם בכל מקרה עוברים שינוי כדי להפוך אותם לכלי תחרותי.

יובל מלמד: לא ניתן לעשות מירוץ באחד מהכלים האלה, ללא שינוי.

יובל מלמד: זאת אומרת שכל אחד פרטני, צריך מעבדה מוסמכת.

יובל מלמד: אין פה אב-טיפוס, כל אחד פרטני.

יובל מלמד: בניגוד לאופנוע וטרקטורון, שמיוצרים, As is, מיוצרים מלכתחילה הם מתואמים.

מירב ישראלי: אז זה לא רק לכלי תחרותי שאינו מכונית.

מירב ישראלי: אתה אמרת עוד דברים.

יובל מלמד: לא, כתוב פה – מכונית, משאית, באגי.

יובל מלמד: לגבי טרקטורון ואופנוע, במקרה הזה גם קארט, יש אפשרות לייבואנים מסחריים לעשות אישור לאב-טיפוס, לכלי אחד ספציפי וכל האחרים לא צריכים אישור חוזר, אם אותו כלי הוא אותו כלי.

טל ברנר: לא, הפוך.

טל ברנר: אני רוצה שיבדקו.

טל ברנר: אני לא רוצה שלא יבדקו.

טל ברנר: אני פשוט לא מבינה את הניסוח.

גלעד בנאי: למה שיבדקו כל אופנוע?

טל ברנר: לא כל אופנוע, ה-אב-טיפוס.

גלעד בנאי: אבל זה מה שכתוב פה.

טל ברנר: מה הכוונה, פשוט מה הכוונה, לא מתחכם.

טל ברנר: מה הכוונה?

רונית תירוש: הכוונה, המילים שאני הבנתי, מכונית היא בדרך-כלל עוברת איזה שהוא שדרוג לקראת תחרות, כדי להשתתף בתחרות.

רונית תירוש: אופנוע לא משודרג ולא משתנה בכלל.

אלי אפללו: למה לא?

רונית תירוש: כך הוא אומר.

אלי אפללו: זה לא נכון.

אבישי פדהצור: הוא אומר שלא נעשה בו שינוי.

אבישי פדהצור: אם נעשה – צריך בדיקת מעבדה.

זבולון אורלב: למה צריכים את ההקלה הזאת?

טל ברנר: אני רוצה שיבדקו אב-טיפוס.

זבולון אורלב: גברתי, גברתי.

זבולון אורלב: למה צריכים את ההקלה הזאת?

יובל מלמד: אני חושב שיש פה בעיה של הבנה.

יובל מלמד: יש תלונה על ההקלה.

זבולון אורלב: תעני בבקשה, למה צריכים את ההקלה?

יובל מלמד: לא, זה פשוט מאוד.

יובל מלמד: הרי משרד התחבורה לא שולח, היבואנים לא שולחים למשרד התחבורה כל כלי וכלי לבדיקה.

יובל מלמד: הם עושים בדיקת אב-טיפוס ואחרי זה על-פי האב-טיפוס, יוכלו להמשיך ולמכור את הכלים.

יובל מלמד: לא צריך הכבדה פה.

רונית תירוש: אני חושבת שבסעיף (ג) אם נכתוב כלי תחרותי ונמחוק את שאינו מכונית, שיובא שלא בדרך ייבוא אישי, אשר לא נעשה בו שינוי מבנה, זה טוב.

רונית תירוש: ואז זה לא משנה אם זה אופנוע או מכונית.

גלעד בנאי: יכול להיות שיש מכוניות שיש להם כבר.

רונית תירוש: לא מאמינה שיש, אבל אם יש, אז זה טוב.

אהוד לביא: כל רכב, אין מצב שרכב מגיע במצב סטנדרטי מחברה, כשהוא לא עבר שינוי מבנה.

רונית תירוש: אז הוא לא ייכנס לקטגוריה, אז מה זה משנה?

אהוד לביא: האופנועים והטרקטורונים באים סטנדרט, אין להם שינוי מבנה.

אהוד לביא: זו היתה הקלה לטובת היבואנים.

מירב ישראלי: ההצעה של חברת הכנסת תירוש היא הגיונית, אם אנחנו מוחקים את שאינו מכונית, זה לא משנה לך, כי אם הוא עבר שינוי מבנה אז הוא לא ייכנס לאשר לא נעשה בו שינוי מבנה.

מירב ישראלי: מקובל עליכם?

רונית תירוש: כל כלי שנעשה בו שינוי, חייב לעבור בדיקה.

יובל מלמד: רבותיי, כל כלי שעבר שינוי מבנה, חייב לעבור בדיקה.

זבולון אורלב: מי קובע אם נעשה בו שינוי מבנה או לא נעשה בו?

מירב ישראלי: אני מורידה את שאינו מכונית.

זבולון אורלב: תודה רבה.

זבולון אורלב: סעיף 4 מאושר.

זבולון אורלב: מתקדמים הלאה.

זבולון אורלב: מתן רישיון.

מירב ישראלי: כלי תחרותי.

מירב ישראלי: מצאה הרשות המוסמכת כי נתקיימו בכלי התחרותי התנאים שבתקנות 3 ו- 4, תיתן על הכלי רישיון כלי תחרותי, לפי הנוסח שבתוספת השנייה ורשאית היא לקבוע ברישיון פרטים ותנאים נוספים לפי סעיף 6(ה) לחוק.

מירב ישראלי: ניתן רישיון כאמור, תרשום הרשות המוסמכת את פרטי הכלי התחרותי במרשם הכלים התחרותיים שזה אצלה.

מירב ישראלי: נתנה הרשות המוסמכת רישיון כלי תחרותי כאמור בתקנה (א), תיטול הרשות המוסמכת את רישיון הרכב שניתן לפי פקודת התעבורה ותודיע לרשות הרישוי על נטילתו.

מירב ישראלי: רשות הרישוי תתלה או תבטל את רישיון הרכב לפי האמור בתקנות הנהיגה הספורטיבית, קביעת סוגי כלים תחרותיים, שרישיון הרכב שלהם יבוטל או יותלה, שזה גם תקנות שאמורות להגיע אלינו בהמשך.

זבולון אורלב: תודה רבה.

זבולון אורלב: סעיף 5, יש הערות?

אבישי פדהצור: למה הכוונה במילה נטילה?

אבישי פדהצור: אני מבין ביטול, אולי התלייה, הנטילה, מה זה?

אבישי פדהצור: זה פיסית?

אבישי פדהצור: זאת אומרת לקחת אותו?

אבישי פדהצור: כי אז הוא היה צריך גם לקבוע איזה שהיא חובת הפקדה, חובת מתן.

אבישי פדהצור: אני לא מכיר את המילה נטילה בהקשר הזה.

מירב ישראלי: זה בפועל, נכון?

זבולון אורלב: אתה מדבר על תתלה?

אבישי פדהצור: סעיף קטן (ב).

אבישי פדהצור: נתנה רישיון, תיטול.

אבישי פדהצור: יש לנו להתלות, להשעות, לבטל, ההקשר הזה של תיטול זה כאילו נטילה פיסית, אז השאלה שלי אם לכך הכוונה או שהביטול הוא ביטול משפטי נורמטיבי.

אבישי פדהצור: זה פשוט קושיא של פרשנות לא מעבר לזה.

יוסי ניסן: משרד המשפטים כבר אישר את התקנה הזו.

זבולון אורלב: אנחנו צריכים לאשר.

זבולון אורלב: אני מודה לאבישי שהוא מעורר שאלות כדי לעורר את חברי הכנסת, הוא שואל שאלה נכונה.

רונית תירוש: אני רוצה להבין.

רונית תירוש: יש רישיון לרכב As is, הוא עבר שדרוג, ואז נתנו לו רישיון מיוחד לכלי תחרותי.

רונית תירוש: Once נתנו לו את זה, צריכים ליטול ממנו את הרישיון של היותו רכב רגיל, כי הוא כבר לא רגיל.

מירב ישראלי: נכון.

רונית תירוש: וזה מה שאתה רוצה שיהיה כתוב בצורה אחרת?

אבישי פדהצור: אני פשוט שואל מה המשמעות של המילה.

זבולון אורלב: המשמעות שצריכים לקחת ממנו את הרישיון, יש לו רק רישיון לכלי תחרותי ואין לו רישיון לפי פקודת התעבורה.

זבולון אורלב: מה אתה מבין בתיטול?

זבולון אורלב: בכוח?

זבולון אורלב: מה?

אבישי פדהצור: השאלה היתה – האם מדובר על נטילה פיסית של הרישיון?

זבולון אורלב: לקחת, לא יישאר לו הרישיון, כן.

זבולון אורלב: כששוללים רישיון היום לרכב, מה עושים?

זבולון אורלב: מבטלים במחשב?

אבישי פדהצור: המשמעות המשפטית של השלילה היא בראש ובראשונה משפטית.

אבישי פדהצור: זאת אומרת, גם אם פםיסית אני ממשי להחזיק ברישיון, אין לו תוקף משפטי.

אבישי פדהצור: פה כתוב – נתנה הרשות המוסמכת רישיון לכלי תחרותי, תיטול הרשות המוסמכת את רישיון הרכב.

אבישי פדהצור: זאת כל השאלה.

זבולון אורלב: המשטרה, תודה רבה.

דנית גלעד: קודם כל, אני חושבת שהוא מאוד ערני שהוא שם לב לזה, אבל פשוט התשובה לזה לא נמצאת בתקנות האלה, היא נמצאת בתקנות אחרות.

דנית גלעד: לתקנות של קביעת סוגי כלים תחרותיים שרישיון הרכב שלהם מבוטל או יותלה ישנו הסדר אחר שגובש מול משרד התחבורה, הנטילה היא אכן פיסית, אבל הי ומקרים שבהם זה רק התלייה עד גמר המירוץ, זה יהיה בערך בספורט עממי, כי הכוונה היא שימשיכו.

זבולון אורלב: זה התלייה, אנחנו מבינים.

זבולון אורלב: אבל מה זה תיטול?

דנית גלעד: תיטול זה נטילה פיסית, הם שומרים אצלם את רישיון הרכב.

זבולון אורלב: נאמר בפרוטוקול – נטילה, נטילה פיסית.

יוסי ניסן: נוצר מצב שמשרד המשפטים אישר לנו את התקנות, על-סמך ידע ועל-סמך כל השאלות שנשאלו והם שלחו מישהו שלא התעסק בתקנות.

זבולון אורלב: אני מודה להם.

זבולון אורלב: זה מוביל אותנו לדיונים וזה בסדר גמור.

יוסי ניסן: אם היה קורא את כל התקנות, הוא לא היה שואל את השאלות.

דנית גלעד: אבל השאלה שלו היא בטעם.

זבולון אורלב: אני מבקש ממך להימנע מההערות האלה, הן הערות שכאילו אומרים לעובדי מדינה, אם יש לכם הערות גם אחרי שהמשרד אישר, אל תאמרו לחברי הכנסת ואל תאפשרו דיון פתוח.

זבולון אורלב: אתה אומר דבר שאיננו מקובל עלינו.

זבולון אורלב: כל עובד מדינה, חובתו למסור לכנסת ולוועדה הדנה כל הערה שיש לו, גם אם הוא הסכים יומיים וגם אם מישהו לא.

זבולון אורלב: אני מציע שנפסיק את הדיון הזה ונתקדם הלאה.

יוסי ניסן: כן, OK.

יוסי ניסן: קדימה.

זבולון אורלב: גמרנו את סעיף 5 ואין יותר הערות אחרי הבירור של תיטול שהכוונה לנטילה פיסית.

זבולון אורלב: 6.

מירב ישראלי: מי שאינו תושב ישראל ובידו רישיון זר או בינלאומי לכלי תחרותי בר תוקף, משתתף באירוע נהיגה ספורטיבי בישראל, ייראו אותו כמי שבידו רישיון לפי תקנות אלו לצורך האירוע בלבד, ובלבד שיישא מדבקת זיהוי כאמור בתקנה 15 ויחולו עליו תקנות 17 עד 19.

זבולון אורלב: יש הערות?

זבולון אורלב: אין.

זבולון אורלב: מאושר.

זבולון אורלב: הלאה.

זבולון אורלב: חידוש רישיון.

מירב ישראלי: חידוש רישיון.

מירב ישראלי: ניתן רישיון כלי תחרותי כאמור בתקנה 5, לא תתקבל לגביו בקשה לרישיון חדש בכפוף לתקנת משנה ב' אלא לחידוש רישיון.

מירב ישראלי: על כלי תחרותי שרישיונו לא חודש ולא היה בתוקף תקופה של שלוש שנים, יינתן רישיון חדש.

מירב ישראלי: עם הבקשה לחידוש רישיון, על המבקש להציג אישור בוחן כי במהלך השנה האחרונה עבר הכלי התחרותי בדיקה במהלך אירוע נהיגה ספורטיבית.

מירב ישראלי: לא הציג אישור כאמור, ייבדק הרכב בידי בוחן, לפני חידוש רישיונו, כדי לברר אם הוא כשיר לשימוש ככלי תחרותי.

זבולון אורלב: יש הערות לסעיף 7? אין.

זבולון אורלב: אנחנו מתקדמים הלאה.

זבולון אורלב: מאושר.

מירב ישראלי: תקופת תוקף רישיון.

מירב ישראלי: כלי תחרותי או חידושו יהיה לתקופה של 12 חודשים.

מירב ישראלי: כושר רישיון כלי תחרותי יהיה לתקופה שבעדה שולמה האגרה לפי תקנות הנהיגה הספורטיבית, אגרות.

זבולון אורלב: יש הערות לסעיף 8? אין.

זבולון אורלב: מאושר.

זבולון אורלב: מתקדמים.

מירב ישראלי: רישום בעלות בכלי תחבורתי.

מירב ישראלי: אישור לרישום שינוי בעלות.

מירב ישראלי: הרשות המוסמכת לאשר רישום של שינוי בעלות בכלי תחרותי ברישיון הכלי התחרותי, לאחר שהוכח להנחת דעתה כי שולמו כל האגרות והמיסים החלים עליו לפי העניין, יוסר מהכלי התחרותי משכון או עיקול ולא קיימת הגבלה אחרת לרישום השינוי.

מירב ישראלי: ואולם, רשאית הרשות המוסמכת לאשר רישום שינוי בעלות בכלי תחרותי אם ההגבלה טעונה לפי דין רישום ברישיון הכלי התחרותי, גם לאחר שינוי רישום שינוי הבעלות.

מירב ישראלי: רישום שינוי בעלות בכלי תחרותי.

מירב ישראלי: נמכר כלי תחרותי שניתן לו רישיון כלי תחרותי, יחולו הוראות אלה: בעל הכלי התחרותי וקונה הכלי התחרותי ייפנו אל הרשות המוסמכת ויזהו עצמם בפניה.

מירב ישראלי: הוכח לרשות המוסמכת כי אין הגבלה לגבי רישום שינוי הבעלות, תמסור לצדדים טופס לאישור שינוי בעלות שבו הודפסו פרטי הצדדים ופרטי הכלי התחרותי ובלבד ששולמה אגרת רישום שינוי בעלות כאמור בתקנות.

זבולון אורלב: יש הערות לסעיפים 9 ו- 10? אין.

זבולון אורלב: מתקדמים.

מירב ישראלי: ברכישת כלי תחרותי בירושה.

מירב ישראלי: רכש אדם בדרך ירושה כלי תחרותי הרשום על שם המוריש, יודיע על כך לרשות המוסמכת וימציא לה את כל המסמכים המפורטים להלן – צו ירושה או צו קיום צוואה, רישיון הכלי התחרותי האמור.

מירב ישראלי: נמסרה הודעה כאמור בתקנת משנה (א) והומצאו לרשות המוסמכת המסמכים כנדרש, תרשום הרשות המוסמכת את שינוי הבעלות במרשם הכלים התחרותיים וברישיון הכלי התחרותי.

זבולון אורלב: 11, יש הערות?

זבולון אורלב: אין.

זבולון אורלב: אנחנו רואים את הסעיף הזה כמאושר.

מירב ישראלי: מינוי אפוטרופוס.

מירב ישראלי: ניתן צו למינוי אפוטרופוס לנכסי חסוי שהוא בעלים של כלי תחרותי בהתאם לחוק הכשרות המשפטית, הומצא הצו לרשות המוסמכת, תירשם הערה ברישיון הכלי התחרותי על מינוי אפוטרופוס.

זבולון אורלב: יש הערות על 12?

זבולון אורלב: אין.

זבולון אורלב: אנחנו רואים את סעיף 12 כמאושר.

מירב ישראלי: פרק ד', ביטול רישיון כלי תחרותי, כלי תחרותי שיצא מכלל שימוש או הוצא מישראל.

מירב ישראלי: כלי תחרותי שיצא מכלל שימוש לפי כללי הנהיגה הספורטיבית או שעומד להישלח לצמיתות אל מחוץ לישראל, חייב בעל הכלי התחרותי הרשום ברישיון, בעל הכלי התחרותי לפי כל דין או מי שהכלי התחרותי הועבר לו מכוח הסכם מכירה, צו של בית-משפט או לפי חוק ההוצאה לפועל או מכוח פוליסת ביטוח, להודיע על כך לרשות המוסמכת בכתב או באמצעים ממוחשבים שהורתה עליהם הרשות להחזיר לה את רישיון הכלי התחרותי ולהסיר מהכלי התחרותי את לוחיות הזיהוי או את מדבקות הזיהוי שנקבעו לו.

מירב ישראלי: נמסרה לרשות המוסמכת הודעה כאמור בתקנת משנה (א), תבטל את רישיונו של הכלי התחרותי ותרשום את דבר הביטול במרשם הכלים התחרותיים.

זבולון אורלב: יש הערות לסעיף 13?

זבולון אורלב: אין, אנחנו רואים את סעיף 13 כמאושר.

מירב ישראלי: הפסקת השימוש בכלי תחרותי.

מירב ישראלי: הפסיק אדם את השימוש בכלי תחרותי, יודיע על כך בעל הכלי התחרותי לרשות המוסמכת, בכתב או באמצעים ממוחשבים שהורתה עליהם הרשות, וייראו כאילו הופסק השימוש בכלי התחרותי ביום קבלת ההודעה.

מירב ישראלי: על אף האמור בתקנת משנה (א), אם יוכח להנחת דעתה של הרשות כי אירע אחד מהמקרים המפורטים להלן, ייראו כאילו הופסק השימוש בכלי התחרותי ביום קרות המקרה, אף אם ניתנה הודעה במועד המאוחר להם.

מירב ישראלי: בעל הכלי התחרותי נפטר, הכלי התחרותי נתפש בידי רשות מוסמכת לפי דין, הכלי התחרותי נגנב.

מירב ישראלי: להודעה האמורה בתקנת משנה (א) יצורף רישיון הכלי התחרותי, אם הוא בתוקף ומצוי ברשות בעליו.

מירב ישראלי: הרשות תתלה את הרישיון או תבטלו, לפי העניין.

זבולון אורלב: אם הבעלים זה תאגיד והתאגיד התפרק, התאגיד נכנס לכינוס נכסים וכו', מה הדין?

זבולון אורלב: הרי יכול להיות שהבעלים הוא תאגיד, נכון?

מירב ישראלי: למעשה, דיני התאגידים הרגילים יחולו על כל נכסי חברה.

מירב ישראלי: השאלה אם צריך להודיע על זה, על הליך כזה.

זבולון אורלב: למה לא? יוסי?

יוסי ניסן: אין בעיה.

זבולון אורלב: כי הרי אני מבין שאנחנו רוצים לדעת אם קרה משהו, אז זה לא בעיה של בעל פרטי על הכלי התחרותי, אלא גם אם מדובר בתאגיד.

זבולון אורלב: נכון?

זבולון אורלב: אם התאגיד יתפרק.

מירב ישראלי: לא, יש צו פירוק או כינוס נכסים או יש עוד איזה אופציה.

זבולון אורלב: אז אנחנו מוסיפים את זה.

זבולון אורלב: בהסכמת משרד התרבות והספורט, בהסכמת כל הגורמים, אז אנחנו נוסיף עוד גם את הפירוק תאגיד.

מירב ישראלי: ואז בעצם התוצאה היא שמתלים את הרישיון ומבטלים, ברגע שהתאגיד נכנס להליכי פירוק.

מירב ישראלי: זאת המשמעות?

זבולון אורלב: כן.

זבולון אורלב: נכון.

זבולון אורלב: ברגע שמכריזים על פירוק בבית-המשפט, הכל נעצר.

זבולון אורלב: אין, התאגיד לא קיים.

מירב ישראלי: יש תהליכים שהם כאילו התחלה של פירוק.

אבישי פדהצור: אני חלש מאוד בדיני החברות, אבל חברה לא מתה ישר.

זבולון אורלב: צא רגע, תרים טלפון לקולגה שלך במשרד המשפטים, קבל את ההגדרה היותר מדויקת.

אבישי פדהצור: הבעיה היא לא ההגדרה, הבעיה היא התוצאה המשפטית.

אבישי פדהצור: כי כשממונה כונס נכסים, הוא למעשה נכנס בנעלי החברה, אז כאילו משפטית הוא הופך להיות הבעלים של הכלי.

אבישי פדהצור: השאלה אם עמדת הגורם המסדיר, הרשויות, היא שהוא יהיה רשאי להמשיך לעשות מעשה בעלים.

זבולון אורלב: הוא יכול להמשיך.

מירב ישראלי: לדעתי, ברגע שחברה נכנסת להליכים של פירוק, יכול להיות שאנחנו צריכים להגיד שבכל מקרה הרישיון - - -

אבישי פדהצור: זה הכרעה של מדיניות כי אם למשל יש מפרק מפעיל של חברה שלמה שכל העיסוק שלה זה רכבי השטח האלה, אז אם הוא מפרק מפעיל מעצם המהות שלו, אולי הוא כן יירצה שהרישוי יימשך ולא ייפסק על אתר וזה הכרעה שגורמי המקצוע צריכים לבוא ולומר.

אבישי פדהצור: שתמיד אפשר גם וגם.

יוסי ניסן: הופסקה פעילותו כיישות משפטית של אותו תאגיד.

זבולון אורלב: הוא שואל אותך שאלה טובה.

זבולון אורלב: כלומר, ברור לגמרי שאם התאגיד מת אז הוא מת, אז צריכים להכניס אותו כאן.

זבולון אורלב: אבל אם התאגיד לא מת, הוא פשוט כרגע עבר מניהול של הבעלים החוקיים, לבעלים כרגע שבית-המשפט מינה או גורם מפעיל או כונס נכסים לפירוק.

מירב ישראלי: כונס נכנסים זה כבר די שונה.

זבולון אורלב: מה מעניין אתכם הבעלים, למה אתם צריכים לדעת אם הבעל מת?

יוסי ניסן: זה הכל החזרת האגרה של אותו כלי.

מירב ישראלי: אבל זה יותר עניין שלך שאתה רוצה לדעת שהשימוש הופסק.

זבולון אורלב: למי הכלי הזה שייך?

זבולון אורלב: בסוף יתברר שיש כלי, הלך התאגיד וזה כלי בלי אבא.

יובל מלמד: אבל אם יש כונס התאגיד עוד לא הלך.

זבולון אורלב: אם הכונס פירק?

אלי אפללו: אז הוא חייב להגיד.

זבולון אורלב: איפה זה כתוב?

דנית גלעד: יכול להיות שיש לזה משמעות לביטוח?

דנית גלעד: זאת אומרת, מבחינת הבעלים?

זבולון אורלב: ודאי.

זבולון אורלב: בוודאי.

יובל מלמד: זה נולד בכלל מסיפור האגרות, שאם הוא היה רוצה לבקש את האגרה חזרה.

זבולון אורלב: תראה, כמו שאדם מת גם חברה מתה, רק אנחנו לא יודעים את ההגדרה המשפטית כרגע מה זה חברה מתה.

מירב ישראלי: לא, חברה מתה אנחנו יכולים להגדיר.

מירב ישראלי: הבעיה היא שיש שלבים לפני שהיא מתה, שהם כבר נחשבים ברוב המקרים בחקיקה אחרת שאנחנו עושים, אנחנו כן מתייחסים אליהם כבר כאל שלב שהוא די סופי.

זבולון אורלב: אנחנו נסמיך שוב את צוות המשפטנים להוסיף כאן פירוק תאגיד באופן שהרגולאטור, זה אתם, משרד התרבות והספורט, אומרים – בנקודה הזאת, כאן אנחנו נעצרים.

זבולון אורלב: בסדר?

יוסי ניסן: כן.

מירב ישראלי: בעצם, כשהתאגיד כבר לא מתפקד.

זבולון אורלב: נכון.

זבולון אורלב: אז אלה השאלות של סעיף 14.

זבולון אורלב: האם יש למישהו הערות נוספות על 14?

זבולון אורלב: אין.

זבולון אורלב: אנחנו רואים את 14 כמאושר.

מירב ישראלי: סימון.

מירב ישראלי: נשיאת לוחיות או מדבקות זיהוי לרכב.

מירב ישראלי: כלי תחרותי המיועד לנהיגה ספורטיבית במסלול שאינו סגור יישא מדבקת זיהוי בקדמת הכלי התחרותי ולוחית זיהוי אחת שתותקן מאחור.

מירב ישראלי: כלי תחרותי המיועד לנהיגה ספורטיבית במסלול מירוץ סגור יישא עליו מדבקת זיהוי ולוחיות הזיהוי ומדבקות הזיהוי של כלי תחרותי יתקיימו התנאים המפורטים בתוספת השלישית.

מירב ישראלי: לוחיות הזיהוי ומדבקות הזיהוי יהיו תמיד נקיות ולא יוסתרו על-ידי חלק מחלקי הכלי התחרותי או המטען שעליו.

מירב ישראלי: לוחית זיהוי שניזוקה או שנשחקה תוחלף בחדשה, מדבקת זיהוי שניזוקה, נשחקה, נמחקה או טושטשה תוחלף או תסומן מחדש.

זבולון אורלב: יש הערות לסעיף 15?

זבולון אורלב: אין.

דנית גלעד: אני מתנצלת, אני לא הערתי על סעיף 14 אבל פתאום עולה אצלי בכל-זאת שאלה.

דנית גלעד: מה אם אדם לא מקיים את הוראת סעיף 14(א), אז מה, אז צריך להעמיד אותו לדין על הפרת הוראה חוקית?

דנית גלעד: לא עדיף שתהיה איזה שהיא סנקציה בתוך התקנה עצמה?

זבולון אורלב: הוא מת.

דנית גלעד: לא, לא לגבי פטירה, לגבי סעיף קטן (א) הפסיק אדם את השימוש, הוא הרי צריך להודיע על כך לרשות המוסמכת.

דנית גלעד: מה אם הוא לא עושה את זה?

זבולון אורלב: מה הדין אם הוא לא מקיים כל הוראה אחרת?

מירב ישראלי: כן, זה נוגע לכל התקנות, למעשה.

מירב ישראלי: יש בחוק, אם אני לא טועה.

אלי אפללו: אבל גברתי, בכל התקנות מה עושים?

דנית גלעד: תקנות אחרות יש סנקציה על אי-קיום תקנה.

זבולון אורלב: איזה סנקציה?

אלי אפללו: איזה סנקציה?

אלי אפללו: בכל ההוראות?

דנית גלעד: לא בתקנות האלה, אני לא יודעת.

אלי אפללו: אנחנו מדברים על כל התקנות שדיברנו עליהן.

זבולון אורלב: את אומרת מה עושים עם אדם שהפסיק את השימוש.

דנית גלעד: אני מפנה את השאלה למיטל, יכול להיות שאני לא מספיק בקיאה ואולי מיטל תאמר לי רק איפה ההפניה.

מיטל שרעבי: יש סעיף עונשין בחוק, צריך לראות אם הוא מתייחס באופן ספציפי גם לזה.

מיטל שרעבי: אם כן, זה יכול לתת מענה.

מירב ישראלי: החוק קבע סעיפים שהפרה עליהם היא עונש.

גלעד בנאי: נדמה לי שאין שום בעיה להחליף את זה ב-רשאי להודיע, הרי זה פריבילגיה של בעל הכלי.

זבולון אורלב: מה זה רשאי להודיע?

מירב ישראלי: לא לא, הוא חייב להודיע.

גלעד בנאי: למה הוא חייב להודיע?

מירב ישראלי: או שלא נקבע תקנה.

גלעד בנאי: אני רוצה להזכיר את מה שאמר פה יוסי.

זבולון אורלב: מי אדוני?

גלעד בנאי: עו"ד גלעד בנאי, יועץ משפטי להתאחדות הספורט המוטורי, לאופנועים וטרקטורונים.

גלעד בנאי: אם המטרה פה, כמו שציין יוסי ניסן קודם, המטרה היחידה של הסעיף הזה היא להקל על בעל הכלי התחרותי, במידה והוא רוצה לחסוך לעצמו את האגרות.

גלעד בנאי: אז אני אומר, אם הוא לא רוצה לחסוך?

מירב ישראלי: אני לא הבנתי את זה כך ואם זה כך, אז מבחינתי מורידים את התקנה הזאת.

מירב ישראלי: אני אומרת, כי רשאי, אין לזה משמעות.

גלעד בנאי: למה?

גלעד בנאי: הוא רשאי.

מירב ישראלי: לא, אין לזה משמעות בתקנות.

מירב ישראלי: תקנות קובעות נורמות.

מירב ישראלי: אתה רוצה לקבוע נורמה – תקבע נורמה.

זבולון אורלב: לא, הנורמה היא שאם הוא מודיע, הוא לא חייב לשלם אגרה.

גלעד בנאי: כן.

מירב ישראלי: בסדר, אז תקבע את זה שם.

גלעד בנאי: רשאי להודיע במקום יודיע.

זבולון אורלב: למה לא?

מירב ישראלי: רשאי להודיע, זה ביטול רישיון, הוא מבטל את הרישיון.

גלעד בנאי: נכון, הוא רשאי לבטל את הרישיון.

מירב ישראלי: אבל זה לא קשור לתקנה הזאת.

גלעד בנאי: למה?

גלעד בנאי: זה בהחלט קשור לתקנה הזאת.

מירב ישראלי: לא.

גלעד בנאי: רשאי להודיע.

גלעד בנאי: יוסי, מה דעתך?

יוסי ניסן: לי אין בעיה, היא לא מקבלת את זה.

מירב ישראלי: אני לא הבנתי את התקנה הזו כך.

מירב ישראלי: אני הבנתי תקנה שאתה קובע חובה על בן-אדם להודיע, כדי שאתה תדע, שהמרשם שלך יהיה מעודכן.

מירב ישראלי: זה המטרה של התקנה הזאת, לא שהוא יקבל חזרה את האגרה.

גלעד בנאי: מאיפה החובה הזאת?

גלעד בנאי: יכול להיות רשום על שמי רכב רגיל.

מירב ישראלי: רשאי?

מירב ישראלי: מה זה רשאי?

מירב ישראלי: הוא יכול תמיד לפנות ולהגיד – הרכב כבר לא שלי, אני לא רוצה לשלם את האגרה, אתה לא צריך לקבוע דברים ספציפיים.

גלעד בנאי: כמו שבעל רכב רגיל רשאי להודיע למשרד הרישוי שהוא מבקש לבטל את רישיון הרכב שלו הרגיל, כך הוא גם רשאי להודיע על זה.

דנית גלעד: סליחה, רגע, אבל שם, בתקנות התעבורה יש סנקציה על מי שלא מקיים את הוראות תקנות התעבורה.

דנית גלעד: סנקציה עונשית.

זבולון אורלב: מה פירוש?

זבולון אורלב: אם אדם בעל רכב פרטי, החליט שהוא לא רוצה יותר להשתמש ברכב שלו והרכב עומד בחצר, הוא שם אותו על בלוקים.

זבולון אורלב: מה, הוא חייב להודיע?

יוסי ניסן: אם הוא רוצה לקבל את ההחזר של האגרה – אז כן.

גלעד בנאי: אבל הוא לא חייב.

גלעד בנאי: הוא לא חייב להודיע.

גלעד בנאי: רשאי ולא חייב.

מירב ישראלי: אבל זה לא צריך תקנה בשביל זה.

זבולון אורלב: השאלה ששואלת אותך מירב היא שאלה האם התקנה הזאת נועדה רק לצורך עניין האגרות או שיש לכם כרגולאטורים עניין לנהל מרשם מעודכן, איזה רכבים עכשיו נמצאים בשימוש, כן או לא.

יוסי ניסן: כן יש לנו עניין לדעת.

זבולון אורלב: אז יש כאן חובת הודעה.

זבולון אורלב: תודה רבה.

זבולון אורלב: אנחנו רואים את סעיף 14 כמאושר וסיימנו את סעיף 15, גם הוא אושר, כי אין הערות.

דנית גלעד: דרך אגב, יש הבדל בין (א) ל- (ב) כי ב- (א) זה הודעה שהיא כאילו חיוב הודעה וב- (ב) זה אם הוכח להנחת דעתה של הרשות.

דנית גלעד: ייראו כאילו הופסק.

דנית גלעד: זה שונה בניסוח.

דנית גלעד: נאמר פה שזה חובת הודעה, אני לא בטוחה ש- (ב) יוצר חובת הודעה.

דנית גלעד: (א) – כן.

דנית גלעד: (א) זו התקנה היחידה בינתיים שמטילה ממש חובה ספציפית על האזרח, אבל הסנקציה לא חייבת להיות פלילית, יכול להיות שהיא כלכלית, יכול להיות שהאגרה תהיה יותר גבוהה אם הוא לא יודיע בזמן.

מירב ישראלי: זה לא אצלנו, זה בוועדת כספים.

זבולון אורלב: אנחנו בסעיף 16.

מירב ישראלי: שמירת לוחית זיהוי/מדבקת זיהוי.

מירב ישראלי: לא יסיר אדם לוחית זיהוי או מדבקת זיהוי מכלי תחרותי, אלא לשם החלפתן כאמור בתקנה 15(ה) או להסירן כאמור בתקנה 13(א).

מירב ישראלי: לא יוסיף אדם על לוחית זיהוי או על מדבקת הזיהוי סימנים או מספרים על אלה שנקבעו ולא ישנה בהם דבר, לא יטשטש את צבעם, לא ישחית אותם בכל צורה שהיא.

זבולון אורלב: שוב, עולה שאלת הסנקציות.

זבולון אורלב: איפה הסנקציות?

מירב ישראלי: גם פה אין סנקציה, נכון.

זבולון אורלב: רגולאטורים, אנחנו שוב צריכים לחשוב, מוכרחה להיות איזו סנקציה.

אבישי פדהצור: תמיד יש את הסנקציה האולטימטיבית של ביטול הרישיון.

אבישי פדהצור: זאת אומרת, הוא מפר הוראות, חזקת הרישיון שהרישיון כפוף לזה שיקיימו את כל התקנות שקבע הגורם, הרגולאטור.

אבישי פדהצור: מי שמשחית את זה, אני תופש אותו, אני מבטל לו את הרישיון.

אבישי פדהצור: לא צריך סנקציה ספציפית על ההוראה הזאת.

זבולון אורלב: ברכב שלך, אם אתה משחית את מספר הזיהוי שלך, אז לוקחים לך את הרכב שלך או שוללים את הרישיון?

זבולון אורלב: אתה משלם איזה קנס.

זבולון אורלב: פה ישר שלילת רישיון?

זבולון אורלב: זו סנקציה חמורה, שלילת רישיון.

מירב ישראלי: לא, אבל להגיש אישום פלילי זה עוד יותר חמור.

זבולון אורלב: לא, קנסות.

דנית גלעד: זה יכול להיות קנסות, בדו"חות עם קנסות.

אבישי פדהצור: כן, הרלוונטיות פה זה להשתתף במירוץ עצמו.

זבולון אורלב: אגב, הוא לא ייקח את הרישיון, אם הוא יגיש רישיון יגישו בג"צ מה לקחתם את הרישיון בגלל זה.

דנית גלעד: יכול להיות, כי לא מוסדר פה שהסנקציה היא ביטול הרישיון.

זבולון אורלב: נכון.

יובל מלמד: אבל פה אין לזה כל-כך רלוונטיות, שכלי תחרותי עובר בחינה בניגוד לרכב רגיל שעובר טסט פעם בשנה, כלי תחרותי לא מזנק לאירוע בלי בחינה.

יובל מלמד: זאת אומרת, שאם הלוחית לא תקינה, הוא לא משתתף באירוע ואם הוא לא באירוע, אז אין לו ערך, לכלי התחרותי.

זבולון אורלב: אז לא צריכים לכתוב לא יסיר אדם.

זבולון אורלב: לא יאשרו רישיון.

זבולון אורלב: זה תנאי למבחן?

יובל מלמד: זה תנאי להשתתף במירוץ.

זבולון אורלב: איפה זה כתוב?

יובל מלמד: בכללי הנהיגה הספורטיבית.

יובל מלמד: יש כללי הנהיגה הספורטיבית.

זבולון אורלב: שם כתוב?

יובל מלמד: ברזולוציה הזו, כן.

זבולון אורלב: ושם כתוב שאם אדם מוסיף משהו על לוחות הזיהוי או על מדבקת הזיהוי, הוסיף עוד איזה סימן, את סימן המועדון שלו אז-?

זבולון אורלב: הוא יגיש בג"צ.

יוסי ניסן: פה העונש הוא מאוד פשוט, אם אין לך לוחית זיהוי, אתה לא משתתף במירוץ ואתה הולך הביתה, זה העונש האולטימטיבי.

מירב ישראלי: אבל יש אינטרס ציבורי כאן לגבי הלוחיות זיהוי, אני מזכירה, שיכולה להיות, הם נוסעים גם בקטעי קישור ואז צריך לזהות אותם.

יוסי ניסן: בקטע קישור דיני התעבורה חלים עליו.

מירב ישראלי: לגבי הלוחית זיהוי, זה מה שיחול.

יובל מלמד: יותר גרוע לא להשתתף במירוץ מאשר לשלם קנס של 100 שקל.

זבולון אורלב: תודה.

זבולון אורלב: האם יש הערות נוספות ל- 16?

זבולון אורלב: אין.

זבולון אורלב: אנחנו מאשרים, רואים את 16 כמאושר.

מירב ישראלי: סימני היכר מיוחדים.

מירב ישראלי: 17.

מירב ישראלי: הרשות המוסמכת רשאית להורות שכלי תחרותי מסוים ייסע באופן ובצורה שתורה את לוחיות הזיהוי, מדבקות הזיהוי, הסמלים, אותות ההיכר, צבעי ההיכר וסימני ההיכר האחרים שהורתה.

מירב ישראלי: הוראה כאמור תישלח לבעל הכלי התחרותי.

מירב ישראלי: הרשות המוסמכת רשאית להורות כאמור בתקנת משנה (א) לגבי כל שטח המדינה או חלק ממנו או לאירוע נהיגה ספורטיבית מסוים.

מירב ישראלי: נשלחה הוראה לפי תקנת משנה (א), לא יינהג אדם כלי תחרותי שצוין בה ולא ירשה לאחר לנהוג כלי תחרותי כאמור, אלא אם כן הכלי התחרותי נושא עליו את לוחיות הזיהוי, מדבקות הזיהוי, הסמלים, אותות ההיכר, צבעי ההיכר או סימני ההיכר האחרים.

זבולון אורלב: האם יש למישהו הערות על 17?

זבולון אורלב: אין.

זבולון אורלב: אנחנו רואים את זה כמאושר.

מירב ישראלי: פרסומת.

מירב ישראלי: לא ינהג אדם ולא ירשה לאחר לנהוג בכלי התחרותי הנושא עליו פרסומת העלולה להפריע את שדה הראייה, מסתירה את פנסי הכלי התחרותי, המפריעה להפעלתו של הכלי התחרותי או הפוגעת במבנה הכלי התחרותי ובתקינותו.

זבולון אורלב: פרק ו', הקלות לרכב ספורט עממי.

זבולון אורלב: הגשת בקשה לרישיון רכב תחרותי לרכב ספורט עממי.

מירב ישראלי: בעליו של רכב ספורט עממי המבקש רישיון על המכונית או חידושו, זה רק מכונית.

זבולון אורלב: פה זה רק על מכונית?

יובל מלמד: רק מכונית יכולה להיות ספורט עממי.

זבולון אורלב: לא אופנוע, לא באגי ולא טרקטורון?

זבולון אורלב: הם רק תחרותי?

יובל מלמד: אופנוע וטרקטורון יכולים להיות דואליים.

מירב ישראלי: כתוב רכב ספורט עממי – מכונית, אופנוע, או טרקטורון, העונה על כל אלה.

מירב ישראלי: זה בהגדרות.

מירב ישראלי: ופה אתם כותבים בהתחלה רכב ספורט עממי ואז מבקש רישיון על המכונית, פשוט מבחינת העברית זה גם לא מסתדר.

מירב ישראלי: זה באמת הכוונה רק למכונית פה?

יובל מלמד: כן.

יוסי ניסן: כן, זה מכונית שמשמשת כל נהג בכביש והוא פשוט נכנס למירוץ, הוא מחליף את הלוחיות ואז הוא חוזר לכביש.

מירב ישראלי: זה לא חל על אופנועים וטרקטורונים?

יובל מלמד: לא, שם יש אפשרות לרישיון דואלי.

יובל מלמד: הוא יכול להחזיק שני רישיונות.

מירב ישראלי: זה פשוט לא נראה ברור בניסוח.

יובל מלמד: אופנוע רשאי לעשות שני רישיונות על אותו כלי, מכונית לא.

מירב ישראלי: הרי כל בעל רכב ספורט עממי צריך לפנות אליכם בבקשה לקבל רישיון ספורט עממי.

מירב ישראלי: אז זה לא חל, 20 לא חל רק על מכונית, הוא חל בכלל על בעלי ספורט עממי.

יובל מלמד: לא, אבל ספורט העממי יכול להיות רק במכונית.

מירב ישראלי: אבל זה לא לפי ההגדרה.

יובל מלמד: ההגדרה לא בסדר.

מירב ישראלי: אז צריך לתקן את ההגדרה, OK.

רני עוזיאל: יובל, אבל אופנוע כביש שהוא רוצה לעשות שימוש במירוץ, רשאי או לא רשאי?

יובל מלמד: רשאי.

יובל מלמד: הוא יכול לעשות רישיון.

יובל מלמד: יהיו לו שני רישיונות – אחד למירוץ.

מירב ישראלי: אז זה לא רכב ספורט עממי, מבחינתך.

מירב ישראלי: רק מכונית.

יובל מלמד: כן.

מירב ישראלי: אז אני מוחקת את אופנוע, טרקטורון.

מירב ישראלי: ספורט עממי, נהיגה ספורטיבית במסגרת אירוע נהיגה ספורטיבית שאושר בידי הרשות המוסמכת, במסלול מירוץ סגור ברכב ספורט עממי, זה חל רק על מכוניות, אתה אומר.

מירב ישראלי: בסדר.

מירב ישראלי: אז פה אני כותבת בעליו של רכב ספורט עממי המבקש רישיון על הרכב או חידושו של רישיון כזה, יגיש בקשה לרשות המוסמכת לפי הטופס שבתוספת הראשונה.

זבולון אורלב: תודה.

זבולון אורלב: הערות נוספות?

זבולון אורלב: אנחנו מאשרים את 20 בתיקון שהסכמנו עליו.

מירב ישראלי: 21.

מירב ישראלי: רכב ספורט עממי אינו טעון בדיקה כאמור בתקנה 4 ורישיון הרכב לפי פקודת התעבורה ישמש ראיה על כך שהרכב כשיר לספורט עממי והרשות רשאית ליתן לרכב רישיון כלי תחרותי ורשאית היא לקבוע ברישיון פרטים ותנאים נוספים.

זבולון אורלב: יש הערות?

זבולון אורלב: אין.

זבולון אורלב: מאשרים.

זבולון אורלב: רואים את 21 כמאושר.

מירב ישראלי: 22.

מירב ישראלי: תוקפו של רישיון רכב ספורט עממי או חידושו יהיו לתקופה הזהה לרישיון הרכב לפי תקנות התעבורה והכל בכפוף לתקנות הנהיגה הספורטיבית, קביעת סוגי כלים תחרותיים שרישיון הרכב שלהם יבוטל או יותלה.

זבולון אורלב: יש הערות ל- 22? אין.

זבולון אורלב: אנחנו רואים זאת כמאושר.

מירב ישראלי: 23.

מירב ישראלי: באירוע ספורט עממי יישא רכב ספורט עממי את לוחית הזיהוי שניתנה לו ככלי תחרותי, בהתאם לפרטים ברישיון שניתן לפי תקנה 5.

זבולון אורלב: 23, יש הערות?

זבולון אורלב: אין.

זבולון אורלב: רואים את הסעיף כמאושר.

זבולון אורלב: הם צריכים גם לאשר את התוספת?

מירב ישראלי: אני לא אקריא את הכל, רק נאמר שזה תוספת ראשונה זה הבקשה לרישיון כלי תחרותי או לרכב ספורט עממי, יש פה את כל פרטי המבקש והרכב.

זבולון אורלב: יש הערות לגבי התוספת הראשונה למישהו?

זבולון אורלב: אין.

זבולון אורלב: רואים זאת כמאושר.

מירב ישראלי: תוספת שנייה זה רישיון הכלי התחרותי, איך בנוי הרישיון, איזה פרטים יש בו.

מירב ישראלי: התוספת השלישית היא לוחיות זיהוי ומדבקות זיהוי, יש פה פירוט על איזה כלים.

זבולון אורלב: תוספת שנייה, יש למישהו הערות?

זבולון אורלב: אין.

זבולון אורלב: רואים כמאושר.

זבולון אורלב: תוספת שלישית.

מירב ישראלי: זהו.

מירב ישראלי: גמרנו את אלה.

זבולון אורלב: אין לאף אחד הערות אז אני עכשיו מעלה להצבעה את אישור תקנות הנהיגה הספורטיבית, רישיון כלי תחרותי תשס"ט 2009.

זבולון אורלב: מי בעד?

זבולון אורלב: מי נגד?

זבולון אורלב: אני קובע שהתקנות אושרו.

מירב ישראלי: עם ההבהרות הניסוחיות והעניין של התאגיד.

זבולון אורלב: התקנות אושרו בכפוף להערות שהשמענו בכל סעיף וסעיף.

מירב ישראלי: תקנות הנהיגה הספורטיבית, רישיון לנהיגה ספורטיבית.

מירב ישראלי: בתוקף סמכותי לפי סעיפים 7(ב) ו- (ט), 16 ו- 33 לחוק, בהתייעצות עם הוועדה המייעצת ובאישור ועדת החינוך, אני מתקינה תקנות אלה.

זבולון אורלב: הגדרות.

מירב ישראלי: בתקנות אלה מסלול מירוץ סגור כהגדרתו בפרט 3 לתוספת לחוק, תקנות הכשירות הרפואית, תקנות הנהיגה הספורטיבית שירות רפואי, תיוג מתן קודם ניתן לסוגי הכלים התחרותיים על-פי דרגותיהם השונות.

מירב ישראלי: תקנות התעבורה, תקנות תעבורה 1961.

מירב ישראלי: מתן רישיון נהיגה.

מירב ישראלי: רישיון לנהיגה ספורטיבית כאמור בסעיף 7 לחוק היא רישיון לנהוג נהיגה ספורטיבית בכלי תחרותי מסוגים אלה כהגדרתם בתקנות הנהיגה הספורטיבית רישיון כלי תחרותי.

זבולון אורלב: יש הערות לסעיף 1?

זבולון אורלב: יש הערות לסעיף 2 בתקנות רישיון לנהיגה ספורטיבית?

זבולון אורלב: אין, אנחנו רואים זאת כמאושר.

זבולון אורלב: אנחנו גם עוברים על הטבלה והאם יש למישהו מהמשתתפים הערות לגבי הטבלה?

זבולון אורלב: אין.

זבולון אורלב: רואים את הטבלה כמאושרת.

זבולון אורלב: סעיף 3.

מירב ישראלי: 3.

מירב ישראלי: מבקש רישיון לנהיגה ספורטיבית יגיש בקשה לפי טופס.

אבישי פדהצור: רק מה שדיברנו קודם, אני רואה פה שבהמשך יש את הנוסח או הטופס של בקשה לרישיון וחובת בדיקות ובחינה.

אבישי פדהצור: אז יש שם את הסעיף של אותו עד גיל 17 שצריך לצרף את הסכמת ההורים ודיברנו על להוסיף שם.

אבישי פדהצור: 3(ה).

מירב ישראלי: רשמתי, בסדר.

מירב ישראלי: אני מקריאה – מבקש רישיון לנהיגה ספורטיבית יגיש בקשה לפי טופס שהורתה עליו הרשות המוסמכת ולטופס יוצמד תצלום מדויק שישקף במידה סבירה את פניו של המבקש.

מירב ישראלי: הרשות המוסמכת תיתן למבקש רישיון נהיגה ספורטיבית לפי הנוסח שבתוספת אם נתקיימו כל אלה – המבקש בעל רישיון נהיגה תקף לפי פקודת התעבורה, למעט אם אינו חייב בהחזקת רישיון נהיגה לפי פקודת התעבורה; עבר הכשרה לנהיגה ספורטיבית שאישרה הרשות המוסמכת לפי תוכנית הכשרה לכלי תחרותי על-ידי מי שהוסמך למדריך ומאמן לפי תקנות הנהיגה הספורטיבית שתכף נדון בהן של עיסוק ומדריך ומאמן; עבר בדיקות רפואיות כאמור בתקנות הכשירות הרפואית ונמצא כשיר לקבל רישיון לנהיגה ספורטיבית; עמד בבחינות כאמור בפרק השלישי.

מירב ישראלי: מי שאינו תושב ישראל ובידו רישיון לנהיגה ספורטיבית זר או בינלאומי, בר תוקף, המשתתף באירוע נהיגה ספורטיבית בישראל וההתאחדות הנוגעת בדבר נתנה לו תעודה המאשרת כי רישיון הנהיגה הזר הבינלאומי תקף לנהיגה ספורטיבית באירוע מסוג האירוע האמור, רשאי לקבל רישיון נהיגה ספורטיבית לאותו סוג, מבלי שיידרש לעבור הכשרה, בדיקות רפואיות ובחינות, כאמור בתקנת משנה (ב) ובלבד שמלאו לו שמונה שנים לפחות.

מירב ישראלי: היה מבקש הרישיון מי שבידו רישיון נהיגה לפי פקודת התעבורה, רשאית הרשות המוסמכת להנפיק את הרישיון עם צילום המבקשת במחשב משרד התחבורה והבטיחות בדרכים, כאמור בתקנה 174(א)(א) לתקנות התעבורה.

מירב ישראלי: לצורך כך, רשאית היא לעשות שימוש במאגר התמונות של המשרד האמור.

מירב ישראלי: מבקש רישיון שגילו פחות מ- 17 שנים יצרף לבקשה הסכמה בכתב למתן הרישיון של אחד מהוריו ואישור, פה רצינו אישור שהם מודעים לזה.

זבולון אורלב: אישור שהם יודעים את כללי הביטוח.

יוסי ניסן: אני מציע ככה – יצרף לבקשה הסכמה שבה יודגש.

מירב ישראלי: זה שני דברים שונים.

מירב ישראלי: קודם כל, צריך הסכמה.

יוסי ניסן: בטופס ההסכמה עצמו אנחנו נכניס את הפרטים של הביטוח.

מירב ישראלי: אין לי בעיה, זה בסדר גמור.

מירב ישראלי: רק ההסכמה היא לעצם זה שהוא השתתף ואת זה צריך להגיד.

זבולון אורלב: ההסכמה היא למתן הרישיון.

מירב ישראלי: וצריך להגיד שהם מאשרים, שהם יודעים.

זבולון אורלב: וכן יצרפו לבקשה אישור על ידיעתם בדבר תנאי הביטוח.

מירב ישראלי: הרשות המוסמכת לא תיתן רישיון לנהיגה ספורטיבית למבקש שאין בידו רישיון נהיגה תקף לפי פקודת התעבורה, לסוג הרכב המנועי שהוא מסוג הכלי התחרותי שלנהיגתו מתבקש הרישיון, אם נדרש רישיון נהיגה כאמור לפי הפקודה האמורה, אלא בכפוף לתוספת לחוק.

מירב ישראלי: רישיון לנהיגה ספורטיבית יינתן או יחודש לאחר שמבקש הרישיון או בעל הרישיון שילם את האגרה לפי תקנות הנהיגה הספורטיבית, אגרות.

זבולון אורלב: יש הערות על (3)?

דנית גלעד: רק הערה ניסוחית, עכשיו פתאום כשאנחנו קוראים את זה שוב, אז סעיף ב(1), הסיפא שלו קצת מוזרה, מה זה?

זבולון אורלב: מבקש, בעל רישיון נהיגה תקף לפי פקודת התעבורה, למעט אם אינו חייב בהחזקת רישיון נהיגה לפי פקודת התעבורה?

מירב ישראלי: לא, זה לגבי כלים.

דנית גלעד: רק אופניים אין חובה, למה הכוונה פה?

יובל מלמד: הוא צריך להגיע לגיל.

יובל מלמד: לגיל 14.

דנית גלעד: מי שלא הגיע לגיל, זה מוסדר בסעיף קטן (ו).

דנית גלעד: מי שטרם הגיע לגיל שהוא יכול בכלל להוציא רישיון נהיגה, זה מוסדר בסעיף קטן (ו).

יובל מלמד: ואז זה לאחד שהוא בוגר ואין לו רישיון, אסור לו.

דנית גלעד: אסור לו.

דנית גלעד: המשפט הזה בעייתי.

מיטל שרעבי: אולי למעט אם אינו רשאי להחזיק.

דנית גלעד: זה משפט מוזר.

דנית גלעד: מי שאינו רשאי זה מי שלא הוציא רישיון נהיגה.

אבישי פדהצור: מירב, גם מעבר לזה ברמה הלשונית, תצלום מדויק שישקף במידה סבירה, זה קצת דיסוננסי.

מירב ישראלי: נדמה לי שלקחנו את זה מתקנות התעבורה.

דנית גלעד: אני חושבת שהכוונה היתה למה שעכשיו כתוב לפי סעיף קטן (ו).

דנית גלעד: בסעיף קטן (ו) יש הסדרה לגבי מי שאין לו רישיון נהיגה.

דנית גלעד: אין כלי רכב תחרותיים, שאין חובה להחזיק לגביהם רישיון נהיגה.

מירב ישראלי: זה רק בצו שפרסמנו, התוספת לחוק, היה שם משהו שלא צריך רישיון נהיגה.

מירב ישראלי: לדעתי, בצו שהוצאנו כתוספת לחוק לא חייבים רישיון, אם אני זוכרת נכון.

דנית גלעד: לילדים.

דנית גלעד: זה הילדים, זה בעצם לפי סעיף קטן (ו).

זבולון אורלב: אתם יכולים לתת תשובה לשאלה של דנית?

מיטל שרעבי: הכוונה בסעיף זה, מי שאין לו רישיון רכב בגלל שהוא פחות מגיל.

זבולון אורלב: אז היא אומרת זה מכוסה ב- (ו).

דנית גלעד: זה מוסדר בסעיף קטן (ו).

זבולון אורלב: חברינו במשרד הספורט, אתם הרי מגישים, אתם יודעים למה הדברים כתובים.

מירב ישראלי: (ב) בעצם אומר, הוא לא אומר למעט באיזה שהוא מקום.

מירב ישראלי: (ב) קובע את הכלל, אז צריך להגיד שם באיזה שהיא דרך שיש מצבים שבהם אין לו רישיון נהיגה, אז (ב) קובע את הכלל.

דנית גלעד: שאין חובה לפי פקודת התעבורה?

מירב ישראלי: לא.

מירב ישראלי: הרישא אומר – הרשות המוסמכת תיתן למבקש רישיון נהיגה ספורטיבית לפי הנושא אם נתקיימו בו כל אלה, (1) זה המבקש בעל רישיון נהיגה תקף לפי פקודת התעבורה.

מירב ישראלי: אם תשימי פה נקודה-פסיק, זה תנאי שהוא הכרחי, את לא יכולה לתת רישיון נהיגה ספורטיבית אם לא התקיים הכלל הזה.

מירב ישראלי: אז עכשיו אנחנו צריכים ב- (ב) למצוא דרך להגיד שבמצבים בהם ילד אין לו, הוא יקבל רישיון נהיגה ספורטיבית, למרות שאין לו.

דנית גלעד: אז אולי להפנות לסעיף קטן (ו).

מירב ישראלי: השאלה אם יש מצב שהמבוגר שאין לו רישיון יכול לקבל.

יובל מלמד: יכול, כן.

יובל מלמד: זה בדיוק הפואנטה פה.

מירב ישראלי: זה מה שאמרתי המצב, עם התוספת.

זבולון אורלב: תודה רבה, אני חושב שהדברים ברורים.

דנית גלעד: אז הנוסח לא ברור.

זבולון אורלב: אם יש בעיות בנוסח, תדונו בו אחר-כך.

זבולון אורלב: אנחנו מסמיכים את היועצת המשפטית של הוועדה עם הייעוץ המשפטי של המשטרה והמשרד, אם יש בעיה בנוסח, ידונו בו.

זבולון אורלב: המהות ברורה לנו והיא מוסכמת.

מיטל שרעבי: משרד התחבורה ביקש להוסיף את זה.

זבולון אורלב: משרד התחבורה לא פה, אני לא יודע מה הוא רוצה.

זבולון אורלב: הוא הוזמן, הוא החליט לא להגיע, זה עניינו.

זבולון אורלב: סעיף 3, אנחנו רואים אותו כמאושר.

מירב ישראלי: סעיף 4.

מירב ישראלי: אי-חידוש רישיון במועד.

מירב ישראלי: לא יחודש רישיון הנהיגה הספורטיבית שלא היה לו תוקף יותר משלוש שנים, אלא אם כן עמד המבקש בבדיקות ובבחינות לפי תקנה 3 כאילו היה מבקש רישיון נהיגה ספורטיבית לראשונה.

זבולון אורלב: אין הערות לסעיף 4.

זבולון אורלב: יש?

זבולון אורלב: אין.

זבולון אורלב: רואים אותו כמאושר.

מירב ישראלי: תוקף רישיון לנהיגה ספורטיבית הוא לתקופה של שנה אחת וניתן לחדשו לתקופות נוספות של שנה אחת.

זבולון אורלב: כנ"ל לגבי סעיף 5, אם אין הערות?

זבולון אורלב: אין הערות, רואים אותו כמאושר.

מירב ישראלי: רישיון לנהיגה ספורטיבית לא יינתן ולא יחודש ותוקפו של רישיון לנהיגה ספורטיבית יפקע אם יתקיים במבקש או בבעל הרישיון, אחד מאלה: הוא נפסל מלקבל או מלהחזיק ברישיון נהיגה לפי פקודת התעבורה לפי כל חיקוק אחר לתקופת הפסילה, בית-המשפט שלל את רישיונו לנהיגה ספורטיבית ופסל אותו מלקבל או להחזיק ברישיון כאמור לפי סעיף 25 לחוק לתקופת השלילה או הפסילה, רישיונו לנהיגה ספורטיבית בוטל או הותלה על-ידי רשות מוסמכת, לפי סעיף 20 לחוק או לפי תקנה 7 לתקנות הכשירות הרפואית.

מירב ישראלי: בהתקיים אחד מן המקרים המפורטים בתקנת משנה (א) על המבקש או על בעל הרישיון החובה לדווח לרשות המוסמכת לא יאוחר משבעה ימים מיום שהשתנו הנסיבות ועל בעל הרישיון החובה להפקיד את הרישיון בידה לאלתר.

מירב ישראלי: נודע לרשות המוסמכת בין לפי הדיווח לפי תקנות הכשירות הרפואית ובין בדרך אחרת כי חל שינוי משמעותי במצב הבריאות של המבקש ברישיון או בטיפול תרופתי שהוא מקבל, או בראייתו, או שנפצע באירוע נהיגה ספורטיבית או שאושפז לתקופה העולה על חודשיים ימים, המבקש או בעל הרישיון לא דיווח לרשות המוסמכת לפי תקנה 7(א) לתקנות הכשירות ולפי כל דין, רשאית הרשות להתלות את רישיונו לאלתר ולאפשר לו להשמיע את טענותיו לפניה בהקדם האפשרי.

מירב ישראלי: זומן המבקש או בעל הרישיון לשימוע לפי תקנת משנה (ג) ולא התייצב במקום ובזמן הנקוב בהזמנה, רשאית הרשות המוסמכת להתלות את רישיונו עד לקיום שימוע כאמור עד בירור התקיימותן של הנסיבות המנויות לעיל, לפי החלטתה של הרשות.

זבולון אורלב: יש הערות ל- 6? אין?

זבולון אורלב: רואים זאת כמאושר.

מירב ישראלי: הרשות המוסמכת רשאית שלא ליתן רישיון לנהיגה ספורטיבית או שלא לחדש רישיון עד שמבקש הרישיון או חידושו יוכיח לפי דרישתה כי שולם כל קנס שנתחייב בו לפי החוק.

זבולון אורלב: יש הערות לסעיף 7? אין.

זבולון אורלב: רואים אותו כמאושר.

מירב ישראלי: פטורים מחובת רישיון לנהיגה ספורטיבית: בוחן כהגדרתו בתקנות רישיון כלי תחרותי, הבודק כלי תחרותי לפי התקנות האמורות ובלבד שיש בידו רישיון נהיגה לרכב מאותו סוג של הכלי התחרותי, בעל תעודת הסמכה של מדריך או מאמן או מנהל מקצועי כמשמעות המונחים האמורים בתקנות העיסוק לצורך עיסוקם בהדרכה, אימון ופיקוח על-פי אותן תקנות.

מירב ישראלי: מכונאי רכב שהוא בעל סיווג מקצועי במכונאות רכב ובעל רישיון נהיגה לרכב מאותו סוג של הכלי התחרותי, לצורך טיפול בכלי התחרותי.

זבולון אורלב: יש הערות לסעיף 8? אין.

זבולון אורלב: אני רואה את הסעיף כמאושר.

מירב ישראלי: לצורך הפעלת סמכותה לפי סעיף 7(ד)(ה) או (ח) לחוק או לפי תקנות אלה, רשאית הרשות המוסמכת להזמין ממבקש או בעל הרישיון לנהיגה ספורטיבית להתייצב בפניה במקום ובמועד הנקובים בהזמנה לשם בירור כושר הנהיגה שלו, בירור פסילתו מלהחזיק ברישיון נהיגה או רישיון נהיגה ספורטיבית או לצורך בירור קיום תנאים ברישיון כאמור, בירור נסיבות כל עבירה הנוגעת לכושר הנהיגה שלו ושעליה הוא הורשע ובשלה נפסל מלהחזיק רישיון נהיגה.

מירב ישראלי: כל עניין אחר הקשור בכושר הנהיגה שלו וברישיון הנהיגה, לרבות ענייני הסברה והדרכה.

מירב ישראלי: לא התייצב בעל רישיון לנהיגה ספורטיבית במקום ובמועד הנקוב בהזמנה, רשאית הרשות המוסמכת להתלות את רישיונו כאמור בסעיף 20.

זבולון אורלב: סעיף 9, אין הערות?

זבולון אורלב: אנחנו רואים כמאושר.

מירב ישראלי: אין במתן רישיון נהיגה לפי תקנות אלה כדי למנוע מההתאחדות להגביל השתתפות באירועים מסוימים, כולם או חלקם, לנהגים בעלי ותק מסוים בין בשנים ובין במספר ובסוג האירועים שישתתפו בהם.

זבולון אורלב: 10, אין הערות, רואים כמאושר.

מירב ישראלי: הרשות המוסמכת תבחן מבקש רישיון לנהיגה ספורטיבית בנושאים אלו, כאן הוספנו: פרויקט החוק והתקנות, לרבות בנושא חובת הביטוח, כן?

אבישי פדהצור: רק אני חוזר רגע ל- 10, פשוט אין פה הגדרה של מהי אותה התאחדות.

מירב ישראלי: יש בחוק.

אבישי פדהצור: בחוק עצמו?

אבישי פדהצור: בסדר.

מירב ישראלי: ויש תקנות שקובעות תחרויות מוכרות.

אבישי פדהצור: תודה.

מירב ישראלי: הרשות המוסמכת תבחן מבקש רישיון לנהיגה ספורטיבית בנושאים אלה: הוראות החוק והתקנות לפיו, לרבות בנושא חובת ביטוח, הוספנו, שעשויה להיות להן נגיעה למבקש הרישיון.

מירב ישראלי: כללי הנהיגה הספורטיבית כמשמעותה בחוק החלים על תחום לנהיגה ספורטיבית בכלי התחרותי שלגביו מבוקש הרישיון, מי שהוסמך למדריך או למאמן או מנהל מקצועי, כמשמעותם בתקנות העיסוק יהיה פטור מחובת בחינות לפי תקנה זו.

מירב ישראלי: אני רק חוזרת, אבישי, למה שזה, יכול להיות שצריך להגיד התאחדות מוכרת, אנחנו נבדוק את זה בנושא של ניסוח.

זבולון אורלב: 11, היה למישהו הערה?

זבולון אורלב: אין.

זבולון אורלב: 11 מאושר.

זבולון אורלב: 12.

מירב ישראלי: מסירת פרטים.

מירב ישראלי: הנבחן ימציא לרשות המוסמכת פרטים מלאים ונכונים או מסמכים שתדרוש.

זבולון אורלב: 12 אין הערות, מאושר.

מירב ישראלי: 13 חסר.

זבולון אורלב: 13 הלך לאיבוד.

מירב ישראלי: זה כנראה במקום 14.

זבולון אורלב: 13 יכול להיות שברח במחשב?

מירב ישראלי: בטח מחקנו איזה משהו בדרך.

מירב ישראלי: 13.

מירב ישראלי: לא ינהג אדם נהיגה ספורטיבית, אלא אם כן הוא לבוש בלבוש מגן ומצויד בציוד מגן, בהתאם לכללי הנהיגה הספורטיבית.

זבולון אורלב: 13 במסמך המונח לפנינו מסומן כ- 14.

זבולון אורלב: אם אין הערות, אנחנו רואים כמאושר, עם התוספת – רישיון נהיגה ספורטיבית, אנחנו מעיינים בו.

זבולון אורלב: האם למישהו יש הערות?

זבולון אורלב: אין.

זבולון אורלב: אנחנו רואים אותו כמאושר.

מירב ישראלי: הגענו לסעיף תקנות.

זבולון אורלב: אנחנו רוצים לאשר, איזה תקנות אלה?

מירב ישראלי: זה הרישיון נהיגה.

זבולון אורלב: תקנות של רישיון הנהיגה.

זבולון אורלב: מי בעד, מי נגד?

זבולון אורלב: אני קובע שהתקנות אושרו פה אחד.

זבולון אורלב: אנחנו עוברים לתקנות הנהיגה הספורטיבית, הוראות בדבר עיסוק כמדריך ומאמן.

מירב ישראלי: הגדרות.

מירב ישראלי: בתקנות אלה גוף הכשרה, גוף שהרשות המוסמכת קבעה כי הוא רשאי לתת הכשרה לנהיגה ספורטיבית לפי תוכנית והנחיות שהנחתה.

מירב ישראלי: רישיון נהיגה – רישיון נהיגה לפי פקודת התעבורה.

מירב ישראלי: תעודת הסמכה – תעודה מאת הרשות המוסמכת המסמיכה מדריך או מאמן בנהיגה ספורטיבית.

מירב ישראלי: אני אקרא ברצף.

זבולון אורלב: אם למישהו יש הערה, יעצור.

מירב ישראלי: לא ידריך אדם ולא יאמן בתחום מתחומי הנהיגה הספורטיבית, אלא אם כן יש בידו תעודת הסמכה תקפה והוא מדריך או מאמן במסגרת גוף הכשרה.

מירב ישראלי: בעל תעודת הסמכה יחזיק אותה ברשותו בשעת הדרכה בכלי התחרותי.

מירב ישראלי: (3).

מירב ישראלי: לא תינתן לאדם תעודת הסמכה להדריך או לאמן בנהיגה ספורטיבית ולא ידריך אדם או יאמן, למעט הדרכה עיונית אם הוא פסול לפי החלטת בית-משפט מלקבל או להחזיק רישיון נהיגה.

מירב ישראלי: בית-המשפט המוסמך לדון בעבירה שבשלה פסל את רישיון הנהיגה, רשאי להורות כי בנסיבות המיוחדות שפורטו בהחלטתו, הפסילה לא תחול לגבי הדרכה או אימון בכלי תחרותי.

מירב ישראלי: לא תינתן לאדם תעודת הסמכה להדריך או לאמן בנהיגה ספורטיבית ולא ידריך אדם או יאמן אם הורשע בעבירה מפאת חומרתה או נסיבותיה או מהותה הוא פסול לדעת בית-המשפט או לדעת הרשות המוסמכת לאמן או להדריך.

מירב ישראלי: לא תינתן לאדם תעודת הסמכה להדריך ולאמן ולא ידריך אדם או יאמן אלא בכלי תחרותי מאותו סוג של רכב מנועי שיש לו עליו רישיון נהיגה, על-פי פקודת התעבורה באותה דרגה לפחות במשך שלוש שנים לפחות.

מירב ישראלי: לא תינתן לאדם תעודת הסמכה להדריך או לאמן ולא ידריך אדם או יאמן בכלי תחרותי מסוג קארט כמשמעותו בתקנה 2 לתקנות נהיגה ספורטיבית, (רישיון כלי תחרותי), התשס"ט – 2009, (להלן – תקנות רשיון כלי תחרותי), אלא אם כן הוא – בן 17 לפחות; בעל ניסיון של שלוש שנים לפחות בנהיגת קארט, על-פי אישור ההתאחדות הנוגעת בדבר או שיש בידו רישיון נהיגה ברכב נוסעים פרטי במשך שלוש שנים לפחות.

זבולון אורלב: הוא יכול להיות בן 17 ובעל שלוש שנות ניסיון?

מירב ישראלי: כן, זה קארט, נכון?

זבולון אורלב: הוא יכול להתחיל בגיל 14?

יובל מלמד: מגיל שמונה.

מירב ישראלי: 4.

מירב ישראלי: הכשרה לאימון או הדרכה.

מירב ישראלי: תעודת הסמכה למדריך ומאמן בנהיגה ספורטיבית, תינתן רק אם נתקיימו בו כל אלה: עבר מבחן עיוני שקבעה הרשות המוסמכת ועבר הדרכה מעשית במסגרת גוף הכשרה שקבעה הרשות המוסמכת, בהיקף שלא יפחת מ- 58 שעות; השתתף במספר מרוצים כפי שהורתה הרשות המוסמכת, בין בישראל ובין מחוצה לה, ובלבד שלא יפחת מ- 6 מרוצים לפחות בכלי תחרותי מהסוג שהוא מבקש לאמן ולהדריך בנהיגתו, וסיים אותם; עבר השתלמות בעזרה ראשונה, בהיקף שהורתה עליו הרשות המוסמכת; הוא לא נפסל מהחזקת רישיון נהיגה ולא הורשע בעבירה, כאמור בתקנה 3.

זבולון אורלב: יש הגדרה מהזה מירוץ?

מירב ישראלי: יש, בחוק, זה דרך מסלול.

מיטל שרעבי: הגדרה של מה זה מסלול מירוץ ארעי.

זבולון אורלב: לא לא, שלא יפחת משישה מרוצים לפחות, כלומר הוא יבוא ויגיד יש לי שישה מרוצים, כל מרוץ היה של 50 מטר?

מיטל שרעבי: דיברנו על זה.

אהוד לביא: אנחנו יודעים.

זבולון אורלב: איפה כתוב?

זבולון אורלב: אני רוצה מחר לראות.

זבולון אורלב: איפה זה כתוב מה זה מירוץ?

אמציה גזית: יש כללי המרוצים, תקנות המרוצים לכל סוג ואירוע יש תקנון מאוד מפורט, שמגדיר.

זבולון אורלב: מה זה מרוץ?

אמציה גזית: מה זה מרוץ, כמה סיבובים, כמה זמן, מה הכללים, מה החוקים.

מירב ישראלי: זה אולי הערה נכונה מבחינה של הבהרה, שאם נגיד לפי כללי הנהיגה הספורטיבית או שזה גם בחו"ל, ואז זה לא יחול.

מירב ישראלי: גם מרוצים בחו"ל, זה מה שהסברתם לי, נכון?

מירב ישראלי: שזה גם בחו"ל.

מיטל שרעבי: כתוב – בין בישראל ובין מחוצה לה.

מיטל שרעבי: כן.

זבולון אורלב: חברים, אני מציע לא להיכנס, אם יש להם רזולוציות יותר מדויקות, זה בסדר.

זבולון אורלב: אנחנו שואלים, הם משיבים, נחה דעתי שיש.

מירב ישראלי: 5.

מירב ישראלי: תקופת תוקף של תעודת הסמכה.

מירב ישראלי: תעודת הסמכה תינתן לאחר תשלום האגרה שנקבעה ולתקופה שלא תעלה על שנתיים אולם רשאית הרשות המוסמכת לחדש תעודה כאמור לתקופות נוספות, שלא יעלו על שנתיים כל אחת.

מירב ישראלי: 6.

מירב ישראלי: ביטול תעודת הסמכה והתלייתה.

מירב ישראלי: (א) הרשות המוסמכת רשאית לבטל תעודת הסמכה או שלא לחדשה לאחר שנתנה לבעל התעודה הזדמנות להביא בפניה טענותיו, אם נתקיים בבעל התעודה אחד מאלה: התעודה ניתנה לו על יסוד מידע כוזב; הוא הורשע בעבירה ונפסל מלהחזיק רישיון נהיגה כאמור בתקנה 3(א); הוא הורשע בעבירה כאמור בתקנה 3(ב); הוא הפר הוראה מהוראות תקנות אלה.

מירב ישראלי: (ב) התנהלו נגד בעל התעודה הליכים פליליים בשל עבירה אשר נסיבותיה כאמור בתקנה 3(ב) לרבות אם הורשע בעבירה כאמור ופסק-הדין טרם הפך סופי, רשאית הרשות המוסמכת, אם ראתה שחומרת העניין או טובת הציבור מחייבות זאת ולאחר שנתנה לבעל תעודת ההסמכה הזדמנות להביא טענותיו לפניה, להתלות זמנית את תעודתו; התליה זמנית כאמור תעמוד בתוקפה עד למתן פסק-הדין הסופי באותם הליכים, אלא אם כן הורתה הרשות על הפסקת ההתליה במועד מוקדם יותר.

מירב ישראלי: (ג) פקעה תעודת ההסמכה או הודיעה הרשות המוסמכת על ביטולה או התלייתה, יחזיר בעל תעודת ההסמכה את התעודה באופן מיידי לרשות המוסמכת.

מירב ישראלי: 7.

מירב ישראלי: פיקוח מקצועי.

מירב ישראלי: (א) בעל תעודת הסמכה, לא ידריך ולא יאמן בנהיגה ספורטיבית, אלא בפיקוח מנהל מקצועי שהסמיכה הרשות המוסמכת לפי תקנות אלה.

מירב ישראלי: (ב) הסמכה למנהל מקצועי תינתן רק אם נתקיימו בו כל אלה: הוא עסק למעשה בהוראה, הדרכה או אימון בנהיגה ספורטיבית במכונית או באופנוע, במשך שלוש שנים לפחות שקדמו להגשת בקשתו להסמכה למנהל מקצועי (להלן – הבקשה), ואם הוא מנהל מקצועי בתחום הקארט – עסק בהוראה, הדרכה או אימון כאמור בכלי תחרותי מסוג קארט; יש בידו רישיון לנהגת מכונית או לאופנוע בדרגה A; הוא לא נפסל מהחזקת רישיון נהיגה ולא הורשע בעבירה כאמור בתקנה 3; סיים 12 שנות לימוד; השתתף ב- 12 מרוצים לפחות בין בישראל ובין מחוצה לה וסיים אותם, או עסק למעשה בהוראה, הדרכה או אימון בנהיגה ספורטיבית במכונית או באופנוע, במשך חמש שנים לפחות שקדמו להגשת הבקשה; עבר מבחן עיוני והדרכה כאמור בתקנה 4(1); עבר השתלמות בעזרה ראשונה בהיקף שהורתה עליו הרשות המוסמכת; עבר הכשרה מעשית נוספת הכוללת הכשרה טכנית במסגרת גוף הכשרה שהורתה עליו הרשות המוסמכת לעניין זה; הרשות המוסמכת רשאית לפטור בוחן מהכשרה כאמור, כולה או חלקה; לעניין תקנ זו, "בוחן" כהגדרתו בתקנות רישיון כלי תחרותי.

מירב ישראלי: (ג) תפקידי המנהל המקצועי הם אלה: לפקח על כך שהמדריך והמאמן בנהיגה ספורטיבית, ימלא אחר כללי הנהיגה הספורטיבית והוראות הרשות המוסמכת שניתנו לו, בכל הנוגע להדרכה ואימון; לפקח על כך שהכלי התחרותי שמתקיימים בו האימון או ההדרכה יהיה בכל עת במצב תקין ושיתקיימו בו הוראות החוק.

מירב ישראלי: (ד) הוראות תקנות 5 ו- 6 בדבר תקופת תוקף תעודת הסמכה, ביטולה והתלייתה, יחולו גם על הסמכה של מנהל מקצועי.

זבולון אורלב: אני מבין שהמדריכים ואני רואה כאן הוראה, זה גם מורים, הם מטפלים גם בילדים מגיל שמונה, נכון?

זבולון אורלב: האם ההוראות שחלות על מוסדות חינוך בדבר כשירותם של עובדי הוראה מבחינת הבדיקה הפדופילית, נעשית כאן?

זבולון אורלב: מחויבת?

מירב ישראלי: אין לי את החוק לפניי, אבל אני לא בטוחה.

זבולון אורלב: יש חוק שמבטיח שכל מבוגר הקשור לילדים ונוער צריך לעבור, צריך להביא אישור מהמשטרה שהוא לא הורשע בעבירות מין.

יובל מלמד: נדמה לי שפה יש חובה בכלל אם הוא הורשע בעבירה פלילית.

דנית גלעד: פה הסדרנו באופן ספציפי את הנושא הזה, בהקשר של עבירה פלילית בכלל, לאו דווקא מין, לא רק מין.

זבולון אורלב: איך הוא יכול להביא?

זבולון אורלב: אדם לא יכול להביא ר.פ. שלו.

מירב ישראלי: השאלה אם זה תקנה, משהו שמהותו חומרתה או נסיבותיה, בואו נראה.

דנית גלעד: סעיף 6(ב).

דנית גלעד: ביטול תעודה זה ב- 6(ב) זה מוסדר שוב וגם ב- 3(ב).

מירב ישראלי: 3(ב) לא תינתן לאדם תעודת הסמכה ולא ידריך אם הורשע בעבירה שמפאת חומרתה או נסיבותיה אם הורשע בעבירה מפאת חומרתה או נסיבותיה או מהותה הוא פסול לדעת בית-המשפט או לדעת הרשות המוסמכת לאמן או להדריך.

מירב ישראלי: וב- 6(ב) זה אפשר לבטל אחרי שכבר ניתנה.

זבולון אורלב: זה קצת משפט ריק מתוכן.

זבולון אורלב: איך הוא יכול להביא?

זבולון אורלב: הרי אדם לא יכול לגשת למשטרה ולהגיד – תנו לי.

זבולון אורלב: הוא לא יכול לדרוש תעודת יושר.

מירב ישראלי: אם הזיכרון שלי לא מטעה אותי, לפי חוק המרשם הפלילי ישנו סעיף שאומר שאם הרשות רשאית להסתמך על הרשעות לצורך מתן תעודה, אז אפשר, היא יכולה לעיין.

זבולון אורלב: בכל מקרה, הנושא שאני עוסק בו הוא לא קשור לכל הסיפור הזה והוא גם מי שעכשיו אנחנו עוסקים בקייטנות, זה גם מי שעובד בקייטנה לא יכול להיות מדריך בקייטנה, אם הוא לא מביא אישור שהוא לא נגוע בעניין הזה.

זבולון אורלב: אני מבקש להבטיח שהחוק הזה, הואיל ומדובר גם באנשים שעוסקים עם ילדים ונערים, ובמגע יחסית קרוב, צריך להבטיח את העניין הזה ואני מציע להסמיך אתכם.

מירב ישראלי: הבעיה היא אם החוק של העברייני מין לא חל פה, אני צריכה לראות את ההגדרות שם של מוסד חינוך, יש שם הגדרות באיזה דברים זה יחול.

מירב ישראלי: אמנם הגדרה רחבה, אבל אני רוצה להסתכל עליה.

מיטל שרעבי: אבל יש חוק אחר, החוק למניעת העסקת עבריינים במוסדות מסוימים ויכול להיות שזה כן נכלל.

זבולון אורלב: זה מה שהיא אומרת.

מיטל שרעבי: על החוק הזה אתם מדברים?

זבולון אורלב: כן, כן.

מירב ישראלי: אני אומרת שאני צריכה לראות שם את ההגדרה.

מירב ישראלי: אולי זה חל.

מיטל שרעבי: זה חל כי זה התעורר גם בצלילה ספורטיבית.

זבולון אורלב: אם זה חל, צריכים להזכיר את זה גם בתקנות, אחרת לא יבקשו את זה.

מירב ישראלי: אז אין בעיה לעשות הפניה.

זבולון אורלב: ואם זה לא חל, אז נדבר על זה, כי יכול להיות שצריכים לעשות שם תיקון בחוק.

מירב ישראלי: יש שם, אני חושבת, איזה משהו כללי.

זבולון אורלב: אנחנו נסכם.

אבישי פדהצור: זה מוסד זה בית-ספר שלומדים בו קטינים, מוסד חינוכי ששוהים בו קטינים, מעונות לקטינים, מעונות יום ומשפחתונים לקטינים, מרכזי תרבות ונוער וספורט, מכוני כושר ומועדוני ספורט.

מירב ישראלי: לא, זה מתנ"סים.

אבישי פדהצור: מועדוני ספורט שבהם מתאמנים בין השאר גן ילדים, גן חיות, גן שעשועים, תנועת נוער, עסק להסעה העוסק בין השאר בהסעת קבוצות קטינים, עסק העוסק בין השאר בארגון טיולים לקטינים ובאבטחת קטינים, בריכת שחייה הפתוחה גם לקטינים, קייטנה, פנימיה ומועדון שבהם שוהים קטינים, מרפאות ובתי-חולים.

זבולון אורלב: נחזור לעניין מועדוני הספורט שם.

אבישי פדהצור: או מתאמנים.

אבישי פדהצור: הוא אמר מתאמנים.

זבולון אורלב: תחזור, היה שם.

אבישי פדהצור: נחזור.

אבישי פדהצור: מרכזי תרבות נוער וספורט, מכוני כושר ומועדוני ספורט שבהם מתאמנים בין השאר קטינים.

מירב ישראלי: זהו, זה יכול להיות.

זבולון אורלב: זהו, מה אתה רוצה?

זבולון אורלב: בדיוק הם מתאמנים, הרי על זה אנחנו מדברים.

זבולון אורלב: שיש פה, אנחנו בפרק המאמנים.

זבולון אורלב: אדם מאמן קטינים.

אבישי פדהצור: זה הגדרה של מוסד.

זבולון אורלב: אז אני מבקש להזכיר בתקנות שהוא חייב להביא גם כן את האישור הזה.

מיטל שרעבי: יש עם זה בעיה כי אנחנו קיימנו התייעצות עם גורמים רלוונטיים בהקשר של צלילה ספורטיבית ושם הרשות המוסמכת לא יכולה לדרוש, זה רק מעסיק.

זבולון אורלב: המעסיק, תטילו חובה פה על המעסיק.

מיטל שרעבי: החובה כבר קיימת.

זבולון אורלב: אני צריך להגן על ילדים.

זבולון אורלב: אנחנו צריכים להגן על הילדים.

מיטל שרעבי: בהסתמך על זה, אנחנו לא יכולים לא לתת לו.

זבולון אורלב: לא יודע, תמצאו בתקנות.

מירב ישראלי: לא, אתם כתבתם דרך 3(ב).

דנית גלעד: דרך 3(ב) אפשר למנוע ממנו, לדעתי בסעיף 6 לחוק המרשם הפלילי כן יכול לאפשר לרשות במסגרת כזאת לעיין.

מיטל שרעבי: לא, לא, לא.

זבולון אורלב: אין לי אותו מולי.

דנית גלעד: תבדוק.

דנית גלעד: כי סעיף 6 לחוק המרשם הפלילי מאפשר לעיין בהרשעות קודמות, כשההרשעות הן תנאי למתן רישיון.

מירב ישראלי: יש שם איזה סעיף כזה.

זבולון אורלב: אני מבקש, אם זה מקובל גם עליכם, על כל הגורמים כאן, שהואיל וכפי שאבישי קרא את ההגדרה, אין לי ספק שזה חל, כי פה מדובר שוב על מאמן.

זבולון אורלב: המחוקק גם ראה את בעל הסמכות, זאת הסכנה הגדולה שהוא בעל הסמכות, הוא המאמן והילד נקשר אתו וכדומה, אז זה לא חשוב אם הוא מאמן אותו בנהיגה ספורטיבית או שהוא מאמן אותו בהתעמלות או בתחום אחר של הספורט.

אבישי פדהצור: רק אולי אדוני, ברשותך, בשביל להשלים את התמונה, הסעיף 6 לחוק המרשם הפלילי קובע מסירת מידע לשם פעולה, כותרת הסעיף מי שהוסמך על-פי חיקוק לתת, לחדש או לבטל רישיון, היתר, זכות עיסוק או זכות אחרת, ולשם כך הוא רשאי על-פי אותו חיקוק להביא בחשבון את עברו הפלילי של מבקש הזכות, של בעל הזכות או של אדם אחר הנוגע בדבר, תמסור לו המשטרה מידע מן המרשם על כל אחד מאלה, אם הוא הסכים לכך.

זבולון אורלב: אם הוא לא יסכים, לא יתקבל.

אבישי פדהצור: השאלה אם ההסמכה היא בחוק או רק בתקנות.

זבולון אורלב: לא כרגע.

זבולון אורלב: אבל נבדוק.

דנית גלעד: אפשר לדון בזה אחרי הוועדה ולהסכים על העיקרון.

מירב ישראלי: לא, אני לא בטוחה שאפשר להסכים.

זבולון אורלב: לא, היא לא תוכל להישאר.

מירב ישראלי: יכול להיות שנצטרך בעניין הספציפי הזה, אם זה לא יכול להיות מוסדר, לחזור לוועדה.

מירב ישראלי: אז אני כבר אומרת את זה.

זבולון אורלב: אני מבקש למצוא הסדרה, כלומר האישור שלנו שיינתן, הוא יינתן כפוף לכך שתהיה הסדרה שגם המאמנים האלה צריכים להביא את אותו אישור שהם לא נגועים בסוגיה הזאת של עברייני מין.

מירב ישראלי: הבעיה היא שהם לא המעסיקים.

זבולון אורלב: זה אני לא יודע, תשברו את הרש.

מירב ישראלי: אז זה יכול להיות מכוח מה שאבישי אומר, אני אומרת שאם לא נצליח למצוא פיתרון, נצטרך לחזור לוועדה.

מירב ישראלי: אין מה לעשות.

זבולון אורלב: מה זה יעזור לכם אם תחזרו לוועדה?

מירב ישראלי: לא, אני אומרת – אתה מאשר את זה בכפוף לזה שזה כולל את זה.

זבולון אורלב: נכון.

זבולון אורלב: הוועדה לא תאשר את זה בלי זה.

זבולון אורלב: אני לא אתן למאמן לגעת בילדים אם אין לו את האישור.

זבולון אורלב: למה שאני אתן?

מירב ישראלי: אין בעיה, החוק יכול להגיד שמי שמעסיק אותו, האדם שמעסיק את המאמן או מעסיק, אני לא יודעת מה קורה עם מאמנים עצמאיים.

זבולון אורלב: תפתרו את זה בתקנות.

מירב ישראלי: אבל התקנות הן לצורך מתן רישיון, הן לא לצורך העסקה של בן-אדם.

מירב ישראלי: זה העסקה.

מירב ישראלי: זה מטריה אחרת.

זבולון אורלב: לא, הוא לא יקבל רישיון של מאמן, אלא אם המציא למעסיקו את הרישיון הזה, את האישור הזה.

זבולון אורלב: מה הבעיה?

מירב ישראלי: אבל זה לא קשור לרשות.

זבולון אורלב: למה לא קשור?

זבולון אורלב: אלא אם כן המציא למעסיק.

זבולון אורלב: המעסיק שיודיע לכם שיש לו את האישור הזה.

זבולון אורלב: זה אותו דבר עם הקייטנות.

זבולון אורלב: מה ההבדל עם הקייטנה?

זבולון אורלב: יש קייטנה פרטית, אדם לא יכול להעסיק בקייטנה פרטית.

מירב ישראלי: עם הרשות המקומית שנותנת רישוי עסק, היא יכולה לדרוש את האישור הזה.

מירב ישראלי: הרשות המקומית.

זבולון אורלב: למה לא?

מירב ישראלי: אני לא יודעת.

זבולון אורלב: תשברו את הראש, חברים, לא יאשרו את זה.

זבולון אורלב: לא תהיה פרצה בעניין הזה.

זבולון אורלב: גם ככה יש לנו צרות.

מירב ישראלי: אין ספק שזה חל, השאלה איך יוצרים את הקשר לרישיון.

זבולון אורלב: גם ככה יש לנו צרות עם עברייני מין, אתם קוראים כל יום בעיתונים.

זבולון אורלב: אנחנו לא נפתח פה פרצה.

זבולון אורלב: בסדר?

זבולון אורלב: אז תסתמו את הפרצה הזאת ואל תחזרו.

זבולון אורלב: לא כדאי לכם לחזור.

מירב ישראלי: אז אתה מאשר את זה בכפוף לזה?

זבולון אורלב: כן, כפוף לזה.

מירב ישראלי: 8.

מירב ישראלי: הוראות מעבר.

מירב ישראלי: (א) בתקופת שנים-עשר החודשים שמיום פרסומן של תקנות אלה (להלן – יום התחילה), ולאחר שהתקיימו במבקש שאר התנאים האמורים בתקנות 4 או 7 לפי העניין, יוכל אדם לקבל תעודת הסמכה - להדריך ולאמן בתחום מתחומי הנהיגה הספורטיבית, גם אם לא התקיימו בו הוראות תקנה 4(1) ובלבד שהחל בהכשרה מעשית לפיה; למנהל מקצועי, גם אם לא התקיימו בו הוראות תקנה 7(ב)(6) ו- (8), ובלבד שהחל בהכשרה מעשית לפי תקנה 4(1).

מירב ישראלי: (ב) תוקפה של תעודת הסמכה כאמור בתקנת משנה (א) יהיה לתקופה שלא תעלה על שנים-עשר חודשים מיום התחילה.

זבולון אורלב: הסעיף 8(1) צריך להחיל עליו גם כן את מה שאמרתם.

זבולון אורלב: מה זה לא התקיימו בו תקנה 4(1)?

מירב ישראלי: זה כאילו שהוא עוד לא עבר את ההכשרה.

מירב ישראלי: הוא עובר את ההכשרה תוך כדי.

זבולון אורלב: אבל לוודא שהוא לא עוקף את העניין הזה.

מירב ישראלי: עבר מבחן עיוני.

מירב ישראלי: זה כאילו שהוא עוד לא עבר את המבחן.

זבולון אורלב: מתי הוא צריך להיות, מתי זה צריך להיות ברור שהוא נקי מכל עבירות?

מירב ישראלי: ב- 3(ב).

זבולון אורלב: הוא לא יכול להדריך או לאמן אם הוא עבריין?

מירב ישראלי: נכון.

מירב ישראלי: עבריין בתחומים האלה.

מירב ישראלי: זאת אומרת אם הוא עבר עבירה בתכנון ובנייה, זה לא רלוונטי.

דנית גלעד: אפשר גם לבטל לו אחר-כך לפי 6(ב).

זבולון אורלב: תעזבי אותי.

זבולון אורלב: לא מאמין.

מירב ישראלי: זה אותו דבר.

זבולון אורלב: רבותיי, אני מעלה להצבעה את התקנות בדבר עיסוק מדריך ומאמן.

זבולון אורלב: מי בעד?

זבולון אורלב: מי נגד?

זבולון אורלב: מי נמנע?

זבולון אורלב: אני קובע שהתקנות אושרו פה אחד.

זבולון אורלב: בזה תם הדיון ואושרו התקנות של הנהיגה הספורטיבית בנושאים רישיון כלי תחרותי, רישיון נהיגה ספורטיבית, הוראות בדבר עיסוק כמאמן ומדריך וגם בדבר חובת הביטוח, בכפוף לכל ההערות שהושמעו בגוף הדיון.

זבולון אורלב: אנחנו מסמיכים צוות בראשותה של היועצת המשפטית של הוועדה מירב ישראלי, יחד עם נציגים כפי שהמשרד, משרד התרבות והספורט ימצא לנכון ויודיע עכשיו מי הנציג לצורך הניסוח.

זבולון אורלב: למשטרה יש עניין להשתתף בניסוח?

זבולון אורלב: נציגת המשטרה, גב' דנית גלעד, אבישי, אתה רוצה להשתתף?

אבישי פדהצור: אני לשירות הוועדה.

אבישי פדהצור: לא צריך לשתף אותי, אני לשירותכם.

מירב ישראלי: אני אעשה נוסח.

דנית גלעד: תשלחי לנו.

זבולון אורלב: יש עוד מישהו שצריך להשתתף?

זבולון אורלב: יש עוד יועץ משפטי שצריך להשתתף?

זבולון אורלב: אדוני, היועץ המשפטי, לא צריך להשתתף?

זבולון אורלב: אז בסמכות ועדה לסיים את הניסוח הסופי.

זבולון אורלב: תודה רבה, בהצלחה, שיהיה בהצלחה לספורט החדש, נשמח מאוד לקיים דיון לגופו לפתח את הענף הזה ולקדם אותו ונשמח לשמוע דיווחים על התפתחות הענף הזה ואנחנו לרשותכם בכל דבר ועניין.

אמציה גזית: נשמח להזמין את הוועדה.

זבולון אורלב: תודה רבה.